माई के ममता आ आशीष ह भोजपुरी! : पप्पू मिश्र 'पुष्प' | जोगीरा\nHome आलेख माई के ममता आ आशीष ह भोजपुरी! : पप्पू मिश्र ‘पुष्प’\nपरनाम ! स्वागत बा राउर जोगीरा डॉट कॉम प, आज रउवा के सामने बा पप्पू मिश्र ‘पुष्प’ जी के लिखल आलेख माई के ममता आ आशीष ह भोजपुरी! पढ़ीं सभे आ शेयर करीं।\nभोजपुरी के पुरोधा, अमर लोकगायक, आपन पूर्वी धुन के जनक, भोजपुरी के रवीन्द्र महेन्द्र मिसिर जी के सादर नमन !\nगुलाम देश के आजाद व बेबाक लाल आदरणीय मिसिर जी 16 मार्च 1886 के सारण के कान्ही मिश्रवलिया गांव में जनम ले के धरती के धन्य कइले रहनी। भोजपुरी आ भोजपुरिया लोक-संस्कृति, लोकगीत-संगीत आ लोकगाथा के आज देश-विदेश में डंका बाज रहल बा त ओइमें श्री मिसिर जी के भी अभूतपूर्व कौशल आ अमूल्य योगदान बा…।\nभोजपुरी !…केतना निमन लागेला बोल के,लिख के,सुन के,पढ़ के ।…का ठीक कहअ तानी नू ?\nदेखीं, हम ई नइखी कहत कि अउर दोसर भाषा निमन ना ह। सब भाषा निमन ह। बाकिर महतारी से जुडल चीज सब ले निक लागेला। जइसे सब रिश्ता सुन्दर होला, महत्वपूर्ण होला,आवश्यक होला। बाकिर माई के रिश्ता के कवनो विकल्प बा ? ओहीतरे मातृभाषा से भी रिश्ता बा। काहे कि ओइमें माई के गंध होला। ओइमें माई के ममता होला। ओइमें माई के प्यार होला। ओइमें माई के दुलार होला। ओइमें माई के उम्मीद होला। ओइमें माई के आशीष होला। ओइमें माई के सम्मान होला। आ ओइमें माई के स्वाभिमान होला। उ माई से जुडल बा। उ कबो कटाह ना होई। उ कहियो गैर ना होई।उ कबो घात ना करी। उ हमेशा रउआ नियरा रही। उ रउआ के कबो उदास, निराश आ हताश ना होखे दी। आ अइसन प्रिय आ नियरा रहे वाला ममता के त्याग आसान बा का ? बाकिर अफसोस! एकरा के जबरन आसान क के बहुते लोग एकर ‘विकल्प’ के परिक्रमा कर रहल बा। जेकर आँचर के छाया में संत कवि गोरखनाथ आ कबीरदास से ले के तमाम कवि आ रचनाकार मील के पत्थर गढ़ गइले,ओकरा के अब कुछ फैशनपरस्त लोग चिथड़ा कर रहल बा। जवन भोजपुरी देश के एक से बढ़ के एक ‘ललाट’ आ ‘कंधा’ देहलस उ कमजोर आ कमतर ना हो सकेले। बाकिर कुछ अपने लोग ओकरा के बेबस आ हिन क देले बा।…जेकरा अपना माई के माई कहे में लाज लागअ ता उ भोजपुरी के माई कही…?\nभोजपुरी भरल-पूरल आ भरकम भाषा ह। भोजपुरी प्रथम राष्ट्रपति डॉ राजेन्द्र प्रसाद,फणीश्वरनाथ रेणु, नागार्जुन, दिनकर, शिवपूजन सहाय, बेनीपुरी, वीर कुँवर सिंह सहित महेन्द्र मिसिर, भिखारी ठाकुर, महेंद्र शास्त्री, रघुवीर नारायण, मनोरंजन प्रसाद सिन्हा, रामनाथ पाण्डेय, नाजिर हुसैन, चित्रगुप्त, शैलेन्द्र, कुणाल, शारदा सिन्हा, अंजन जी, मैनेजर पाण्डेय, अनिरुद्ध तिवारी ‘संयोग’, अर्जुन पाठक ‘विकल’, मोती बीए, लक्ष्मण शाहाबादी, समीर, जनार्दन सिंह, शैलेश पाण्डेय आदि जइसन लाखों-करोड़ों सपूतन के भाषा आ हिम्मत ह।\nई परेशान हो सकेले बाकिर पराजित ना। काहे कि आज भी साहित्य के पद्य-गद्य आ चंपू विधा में भोजपुरी खूब लिखल-पढ़ल जा ता। भोजपुरी में दैनिक अखबार आ मासिक पत्रिका भी निकल रहल बा। देश आ विदेश में तमाम रचनात्मक काम आ शोध हो रहल बा।\nभोजपुरी में समाचार चैनल, न्यूज़ पोर्टल, मनोरंजन चैनल त चलते बा, अब भोजपुरी में विज्ञापन भी आवअ ता। साहित्य के एगो विधा के रूप में सिनेमा के भी मानल जाला। त ओहू में भोजपुरी के झंडा लहरा रहल बा। ई सही बा कि ‘गंगा मइया तोहे पियरी चढ़इबो’ से शुरू भइल भोजपुरी सिनेमा के सफर उतार-चढ़ाव से भरल बा। बाकिर तमाम उलझन, व्यावसायिक सोच आ अश्लील-श्लील दाग-धब्बा के बावजूद भोजपुरी सिनेमा आ गीत-संगीत आज उ मुकाम पर जरूर बा कि ओपर अभिमान कईल जा सके!\nए तरे से देखल जाव त भोजपुरी के दशा-दिशा आ भविष्य निर्णायक मोड़ पर बा। जरूरत बा आम से लेके खास तक के ईमानदार कोशिश, स्वस्थ सोच आ निष्पक्ष निर्णय के। आ जहां कहीं जवन सुधार के गुंजाइश बा ओके ठीक कइला के। आ ई सब सम्पूर्ण हो जाई त उ दिन दिन दूर नइखे जब ‘लजाये’ वाला लोग एकरा से आँख मिलावे में लजायी… !\nपप्पू मिश्र 'पुष्प'\nपिछला लेखबाबा दरिया दास : एगो परिचय\nअगिला लेखनचाप के औघड़ स्वामी अलखानंद जी के व्यक्तित्व : निर्भय नीर


एक लैला रानी रानी चटर्जी तीन गो छैला संगे धमाल करीहें. – Anjoria\nसितम्बर 3, 2014 रानी चटर्जी\nभोजपुरी स्टार अभिनेत्री रानी चटर्जी के तीन गो बड़हन फिलिम बॉक्स ऑफिस पर धमाल मचावे के तइयारी में बाड़ी सँ. सबसे पहिले आई ‘एक लैला तीन छैला’ जवना में रानी का संगे तीन जने नायक बाड़ें अरविंद अकेला कल्लु, राकेश मिश्रा आ धर्मेश कुमार.\nमल्लाह पु्त्र मुकेश सहनी के बनावल एह फिलिम में रानी एक बेर फेरू एक्शन के तड़का लगावत नजर आइल बाड़ी.\nदोसरकी फिलिम होखी ‘बिटिया सदा सुहागिन रहऽ’ जवना में रानी चटर्जी भारतीय नारी के भूमिका में बाड़ी. दू गो अउरी फिलिमन में नायिका बाड़ी. एह फिलिमन, ‘हमके दारू नहीं मेहरारू चाहीं’ आ ‘रानी की हुकुमुत’, के शूटिंग चालू बा.\nएह फिलिमन से रानी के बहुते उमेद बा कि एहनी के दर्शक खूबे पसंद करीहें.


"झाँसी की रानी लक्ष्मी बाई" के संगीत जारी भइल – Anjoria\nऐतिहासिक कहानी पर बनल फिल्म “झाँसी की रानी लक्ष्मी बाई” के संगीत पिछला दिने मुंबई के रिक्रिएशन क्लब में इवा म्यूजिक कम्पनी जारी कइलसि. एह शुभ अवसर पर फिल्म जगत के अनेके मशहूर हस्ती मौजूद रहले जवना में खास रहले एकर निर्माता-निर्देशक राजेश मित्तल, बलराज बिज़, रूद्र कौशिक, अनिल नागरथ, एस. कुमार वगैरह. फिल्म पूरा हिंदुस्तान में एक साथ 16 मार्च के रिलीज होखे वाली बा.\nबकौल लेखक, निर्माता- निर्देशक- राजेश मित्तल “झाँसी की रानी लक्ष्मी बाई” ऐतिहासिक फिल्म होखला का नते दर्शकन के मनोरंजन कइला का साथ ही सन्देशो दीही. एह फिल्म में अबही ले ना उजागर हो सकल कुछ जानकारियो दहल गइल बा जवना हमरा पाँच साल के मेहनत आ शोध के नतीजा हवे. एह फिल्म से नवहियन के संदेश दिहल गइल बा कि ई आज़ादी अतना सस्ता ना ह जतना सस्ता में एह आजादी के धज्जी उड़ावल जात बा. उम्मीद जतवलन कि दर्शक एकरा के जरूर आपन प्यार आ आशीर्वाद दीहें.\nफिल्म के मुख्य कलाकार में शामिल बाड़े वन्दना सेन कशिश, मिलिंद गुणाजी, श्वेता मेनन, भारत कपूर, सुरेन्द्र पाल, राकेश सागर,कविता सिंह, ऋशभ राज,रानी शेट्टी, अनिल नागरथ, अनिल धवन, मास्टर ऐश्वर्या, पप्पू पोलिस्टर, ब्रावनी पराशर, राकेश पाण्डेय, ज़ान स्मिथ (लन्दन), पीटर (लन्दन), रवि पटवर्धन, किरण कुमार आ मोहन जोशी. निर्माता चन्द्रहास कुच्या, संगीत- अमरेश शाहाबदी, गीत- जितेश शाहाबदी, मारधाड़- मुख़्तार खान अउर जानी मास्टर के बा.\nफिल्म का बारे में बतियावत राजेश मित्तल कहलन कि रानी झाँसी देशवासियन खातिर प्रेरणा के स्रोत हई आ एह फिल्म से उनुकर प्रेरणा देशवासियन ले चहुँपावे के कोशिश कइले बाड़न ऊ.


लोकपाल आंदोलन : अन्ना भरले हुंकार, दिक्कत में घेराइल सरकार – टटका खबर\nलोकपाल आंदोलन : अन्ना भरले हुंकार, दिक्कत में घेराइल सरकार\nनई दिल्ली, 25 अगस्त (आईएएनएस). अन्ना हजारे पक्ष अउर सरकार के प्रतिनिधियन का बीच पिछला 24 घंटों का दौरान भइल बातचीत बुध के रात अचानक अइसन मोड़ पर चहुँप गइल जहां लागल कि मनभेद अउरी गहिरा गइल बा आ सरकार एक डेग बढ़वलसि त तीन डेग पीछे खींच लिहलसि.\nई एहसे भइल कि केंद्रीय वित्त मंत्री प्रणब मुखर्जी से भइल बातचीत का बाद टीम अन्ना सरकार का खिलाफ जमके आग उगिललसि आ ओकरा बाद आपन सफाई देबे खुद मुखर्जी रात के साढ़े बारह बजे सामने अइले. कहले कि उनुका बात जे तूड़ ताड़ के पेश कइल गइल बा. बहरहाल अतना त कहल जा सकेला कि दुनु पक्ष का बीच सम्भवत: विश्वास के कमी बा जवना चलते बातचीत फेल हो गइल. संतोष अतने बा कि दुनु पक्ष बातचीत जारी राखे के तइयार बाड़े.\nमुखर्जी से बतियवला का बाद टीम अन्ना कहलसि कि बात बने का बजाय बिगड़ गइल बा आ सरकार के मंगल आ आजु बुध का के रुख में दिन-रात के अंतर आ गइल बा.\nमुखर्जी से लगभग डेढ़ घंटे बतियवला का अरविंद केजरीवाल के कहना रहे कि, “सरकार काल्हु जवन बाति मान लिहले रहुवे ओहसे पलटि गइल बिया.”\nकेजरीवाल कहले, “सरकार का ओरि से कहल गइल बा कि जन लोकपाल विधेयक संसद में पेश ना होई बलुक एगो नया विधेयक पेश कइल जाई. आ रउरा लोग के जवन मोट-मोट बाति होई ऊ शामिल कर लिहल जाई. जतना सहमति बनल रहुवे, सरकार ओहसे पीछे चल गइल.”\nऊ कहले, “जब हमनी का सरकार से पूछनी कि हमनी जा के अन्ना हजारे के का बताईं त सरकार का ओरि से कहल गइल अन्ना हजारे अगर अनशन करत रहल चाहत बाड़े त करत रहसु. ई राउर समस्या ह.”\nकेजरीवाल आगे कहले, “हमनी जब पूछनी कि का सरकार हमनी का खिलाफ पुलिस कार्रवाई करी त ओ एह पर नाराज हो गइले. कहलन कि ऊ एकर जबाब देबे में सक्षम नइखन.”\nकिरण बेदी के कहना रहल, “सरकार काल्हु हमनी के बात सुनत रहुवे आ कहत रहुवे कि इहो ठीक बा, ईहो ठीक बा. एहमे कवनो समस्या नइखे. लेकिन आजु ऊ लोग हमनी से कहत ना रहे, सुनावत रहे.” एहपर केजरीवाल जोड़ले कि, सुनावत ना बलुक डाँटत रहले.\nकिरण बेदी कहली, “सरकार भ्रष्टाचार पर गम्भीर नइखे. ऊ हमनी के बईठका में अझूरवले बिया.”\nप्रशांत भूषण के कहना रहल, “दुर्भाग्यवश हमनी का जहाँ रहनी ओहिजे चहुँप गइनी. सरकार का साथ तीन मुद्दा पर जवन गतिरोध रहे ऊ त बड़ले बा आजु ओहमें कुछ अउर बाति जोड़ा गइल बा.”\nएकरा बाद केजरीवाल, बेदी अउर भूषण रामलीला मैदान चहुँपले आ अन्ना समर्थकन का बीच आपन बाति कहले. ओकरा बाद अन्ना हजारे हुंकार भरत कहले कि यदि सरकार उनुका के एहिजा से उठा ले जात बिया त पूरा देश अगिला दिन से जेल भरो आंदोलन आ संसद के घेराव शुरू करे. अन्ना अपना समर्थकन से इहो अनुरोध कइले कि ऊ लोग हिंसा के राह मत पकड़े काहे कि अगर हिंसा भइल त उनुका बहुते तकलीफ होई.\nफेर अन्ना हजारे भारत माता की जय, वंदेमातरम अउर इंकालाब जिंदाबाद के नारा लगवले आ कहले कि, “रउरा सभे जवन देश प्रेम के भाव जगवले बानी ओकरा खातिर हमरा लगे शब्द नइखे.”\nअन्ना हजारे कहले, “नौ दिन के अनशन का बाद सरकार के करियका अंगरेजन के मुखड़ा सामने आ गइल बा. हुक्मशाही के मुखड़ा लोकशाही ला खतरा बा.”\nगांधीवादी अन्ना हजारे ललकारत कहले, “परसो हम कहले रही कि सरकार यदि हमरा के एहिजा से उठा के ले जातिया त रउरा सभे ओकर विरोध करब. बाकिर आजु हम कहत बानी कि पुलिस ले जाये के चाहे त ले जाये देब सभे, ना त हिंसा हो जाई. सरकार चाहत बिया कि हिसा होखे जवना से ऊ एह आंदोलन के कचार सके.”\nअन्ना इहो कहले, “ई सरकार चाल चलत बिया. ई देश खातिर घातक बा. सरकार के एह बर्ताव से ओकर असली चेहरा उजागर हो गइल बा. एह देश खातिर इनका लगे कवनो भविष्य नइखे. ई लोग संविधान के गला घोंटत बा.”\nबाद में बात बिगड़त देख प्रणव मुखर्जी देर रात सफाई देत कहले कि उनुका बाति के तूड़ ताड़ के पेश कइल गइल. हम कबो ना कहनी कि अन्ना हजारे के अनशन उनुकर समस्या बावे. अन्ना हजारे के अनशन राष्ट्रीय मुद्दा बावे. टीम अन्ना से बातचीत जारी रही. साथ ही अन्ना के सेहत खातिर सरकार के चिंता बा.”\nओहिजे, केंद्रीय कानून मंत्री सलमान खुर्शीद कहले कि अन्ना हजारे पक्ष के प्रतिक्रिया देखके ऊ निराश बाड़े.


अन्ना हजारे के साथ दिहल जरूरी बा – Anjoria\nअन्ना हजारे के साथ दिहल जरूरी बा\nअबही क्रिकेट के खुमार बनले रहुवे आ शनिचर का दिने वर्ल्ड कप जीतला के बाद के जश्न के सम्मोहन आँखी में बसले रहल कि अन्ना हजारे सब कबाड़ा कर दिहलन. भ्रष्टाचार का खिलाफ ऊ जंग छेड़ दिहलन. जन लोकपाल विधेयक के मांग लेके अनशन पर बइठ गइलन. अब एह देश में भ्रष्टाचारो कवनो मुद्दा बा का कि एकरा के लेके अनशन कइल जाव ! आ अगर ई साचो बा तबहियो हमनी के एह मसला पर बात करे में आ अन्ना के साथ देबे में हिचकिचाये के ना चाहीं. हमनी का एकरा खिलाफ अउरी ताकत से आगा आवे के चाहीं. देश के घुन का तरे खा रहल भठियरपन हर आदमी खातिर बड़हन मुद्दा बा आ अइसन पहिले कबहु ना भइल. इहे ऊ समय आइल बा जब कोशिश कइल जाव त भ्रष्टाचार, भठियरपन, का खिलाफ असरदार कानून बनावल जा सकेला काहे कि एह समय कवनो राजनीतिक दल जनता के खीस का डर से एकर विरोध करे के हिम्मत ना जुटा पाई. भ्रष्टाचारी, भठियारा, त इहे चाहेले कि लोग भ्रष्टाचार का बात से उदासीन हो जासु आ सब कुछ भुला देव त ऊ देश के लूटे के धंधा में फेर से लाग जा सँ.\nएहिजा एगो सवाल बा कि भ्रष्टाचार निरोधी एजेंसी सब कतना कारगर बाड़ी सँ ? का सीबीआई के अतना आजादी बा कि ऊ ऊंच ओहदा पर बइठल लोगन के भठियरपन पर कवनो कार्रवाई कर सके ? भा का सीवीसी का लगे एह भठियरपन से लड़े के ताकत बा ? आ कि भ्रष्टाचार रोके में मीडिया के भूमिका का बा ? अब बात आवता कि प्रस्तावित लोकपाल विधेयक पर भा ओकरा प्रावधानन पर. एह विधेयक में कहल गइल बा कि नौकरशाही सीवीसी के न्याय क्षेत्र में होखे आ राजनीतिज्ञ लोकपाल के. ई विधेयक न्यायपालिका पर कुछ नइखे कहत. अबही जवना बात खातिर आंदोलन शुरू भइल बा ओहमें मांग बा कि ई तीनों अंग नयका लोकपाल के न्यायक्षेत्र में होखसु. कारण कि भ्रष्टाचार के मामिलन में नौकरशाही अउर राजनीतिज्ञ मिलल होखेले. वइसहू कवनो केस में एहसे खाली कंफ्यूजने होखी आ अलग-अलग एजेंसियन के जांच नतीजा अलग हो गइल त कोर्ट में एकरा के मानल ना जाई.\nसंदेह बा कि जे लोग ई विधेयक बनवले बा आखिरकार उहो चाहत होखींहे कि विभ्रम बनल रहो. मौजूदा विधेयक में लोकपाल का लगे खाली सलाह देबे के पावर होखी. अगर लोकपाल के वाकई प्रभावी बनावे के बा त ओकरा लगे खुदे जांच के शुरुआत करे आ मुकदमा चलावे के ताकत होखे के चाहीं बिना केहू से इजाजत लिहले. विधेयक में लोकपाल के जानबूझ के बिनादाँत वाला आ बेअसर बनावे के कोशिश भइल बा. ई बात एकदम सही बा कि एह तरह के अधिकतर एजेंसी, जवना का लगे बस संस्तुति करे के अधिकार होला – चाहे ऊ सीवीसी होखे भा सीएजी भा फेर ट्राई – ऊ सगरी बेअसर होखेली सँ. एहमें सबले जरूरी बा कि देश के नुकसान करे वाला भठियारन से ओह नुकसान के भरपाई कइसे करवावल जाव. बाकिर प्रस्तावित विधेयक में एह बारे में कुछ नइखे कहल, का केहू के मुख्यमंत्री भा मंत्री के पद से हटा दिहले काफी होला ? ना. एहसे घोटाला घपला में गइल धन वापिस ना आई. हमनी के ई बढ़िया से तय कर लेबे के बा कि भठियरपन का खिलाफ जारी मुहिम में तनिको ढील मत आवे. अब अगर हमनी का पाछा हटत बानी जा त ई बेवकूफी होई आ ई काम उहे लोग कइल चाही जे देश के लूटल चाहत बा.\nहमनी का अइसनका देश में बानी जा जहवाँ भीड़ के जुटल अपना आपे में बहुत मुश्किल होला, बशर्ते कि ऊ भीड़ क्रिकेट मैच देखे भा कवनो नहान मेला खातिर ना जुटल होखे. एहिजा नेतवन के अपना रैली में लोग जुटावे खातिर का का पापड़ बेले के ना पड़े. बाकिर अन्ना हजारे के अनशन में लोग के जुटल आ ओह अनशन से लोगन के जुड़ाव लाजवाब बा. ई उम्मीद जगावत बा कि एह देश में जवना तरह से बात आगा बढ़ रहल बा नेतवन के जमात ढेर दिन ले एकरा के हलुक बना के ना राख पाई.\nPrevious Post: लोक कवि अब गाते नहीं – ६\nNext Post: निर्माता के सेफ करके चलेले सुनील सिन्हा


हुदहुद माने का आ तूफान के ई नाम के राखल? – Anjoria\nहुदहुद माने का आ तूफान के ई नाम के राखल?\nOctober 12, 2014 Editor खबर, देश आ समाज, सरोकार 0\nहुदहुद चिड़िया के एगो प्रजाति के नाम ह. एह चिड़िया के जिक्र कुरान में आइल बा. हुदहुद के लंबाई करीब तीस सेन्टिमीटर होला. गोड़ बहुते भारी बाकिर छोटहन होला आ एकर पंजा बहुते बरियार होला. आ मुड़ी पर एगो शानदार कलगी रहेला. पोंछ करिया होला जवना में एगो उजर मोट रेघारी उड़त घरी साफे लउकेला. चोंच लमहर आ तनिका टेढ़ होला. अंगरेजी में एह चिड़िया के हूपु (Hoopoe) आ अरबी में हुदहुद कहल जाला जवन एकरा आवाज का चलते रखाइल बा. सीरिया के राजा आ पैगम्बर सोलोमन के प्रिय चिड़ियन में शामिल रहुवे हुदहुद. हालांकि कुछ लोग इहो मानेला कि हुदहुद कवनो चिरई के नाम ना हो के उनकर कवनो कारिन्दा के नाम रहल होई.\nसाल 2004 का पहिले आवे वाला तूफानन के नाम साल का नाम पर रखात रहे बाकिर ओकरा बाद भारत का पहल पर एगो नया तरीका बना दिहल गइल. अब हिंद महासागर का इलाका में आवे वाला तूफान के नाम बारी बारी से आठ गो देश राखेलें.\nअटलांटिक क्षेत्र में अइसन व्यवस्था 1953 से जारी बा. हिंद महासागर षेत्र में नाम राखे के जिम्मा आठ गो देश पर बा जवना में भारत, बांग्लादेश, पाकिस्तान, म्यामांर, मालदीव, श्रीलंका, ओमान आ थाईलैंड बाड़े.\nहुदहुद तूफान के नाम राखे के बारी ओमान के रहुवे आ ओमाने हुदहुद नाम दिहलसि. अगिला तूफान के नाम पाकिस्तान राखी आ ओकरा बाद वाला के थाईलैंड.\nनाम राखे के तरीका


MLA with simplicity who wins the heart of the opponent Bhojpuri - Bhojpuri: MLA होखे तs अइसन होखे जे जीत लेवे बिरोधी के मन – News18 हिंदी\n“बिहार बिधानसभा परिसर में दू बिधायक के बोल-कुबोल से संसदीय मरजादा के बहुत आघात पहुंचल बा. राजनीतिक बिरोध के स्तर अतना नीचे गिर जाई, केहू सोचले ना रहे. आज नेतागिरी ताकत अउर गुमान के पहचान बन गइल बा. लेकिन एक समय उहो रहे जब गरीब गुरबा परिवार से आवे वला अतिसाधारण अदिमी भी बिधायक चुनल जात रहन.\nन शान न गुमान, बस जनता के सेवा ही ऊ आपन परम धरम मानत रहन. उनकर सादगी अउर ईमानदारी के विरोधी नेता भी सलाम करत रहन. तब अउर अब में केतना फरक आ गइल बा.” मुकुंद माधव आपन बात पूरा कइले तs शंभुदेव सवाल दाग देले, कवना जमाना के बात कर रहल बाड़s ? कवन बिधायक के नेकनामी के परतुक दे रहल बाड़s ?\nबेमिसाल नेता, मांगन इंसान\nमुकंद माधव कहले, ई बहुत पुरान बात ना हs. लेकिन आज के चमक दमक वला जमाना में ई लोप्रोफाइल बिधायक के शायदे कबो चर्चा होला. इनकर नाम रहे मांगन इंसान. पहिले गरीब परिवार में जनम लेवे वला लइका के अइसने नांव रखात रहे. मांगन जी असल जिंदगी में सीधा सच्चा ‘इंसान’ रहन. जइसन सादा नांव वइसन सादा जीवन. कटिहार जिला के कदवा में जनम भइल. गरीब रहला के बादो दिल से अमीर रहन. टोला-पड़ोस के सुख-दुख में हरमेसा शामिल रहत रहन. 1972 में मुखिया के चुनाव लड़ले तs जीत गइले. ऊ आज के जमाना के मुखिया ना रहन. मुखिया बनला के बादो मांगन इंसान अउर उनकर परिवार के पेट भरे खातिर मेहनत-मजदूरी करे के पड़त रहे. बाद में ऊ होमगार्ड के जवान बन गइले. उनकर सादगी अउर ईमानदारी के गांव जवार में चर्चा होखे लागल. आम जनता के नजर में उनकर बहुत इज्जत रहे. एही बीच 1980 बिहार बिधानसभा चुनाव आ गइल. जनता पाटी के टूट-फूट के बाद बिहार के राजनीत नाया करवट लेत रहे. मांगन इंसान के संगी साथी उनका पs बिधानसभा चुनाव लड़े के दबाव बनावे लगले. इंदिरा गांधी के फेन बोलबाला हो गइल रहे. कांग्रेस के चलती रहे. बड़ बड़ नेता उहां पहिलहीं से मौजूद रहन. खंड –खंड में छितराइल जनता पाटी में जोग्य उम्मीदवार के पूछ ना रहे. तय भइल कि मांगन इंसान निरदलीय चुनाव लड़िहें.\nजब बिरोधी सादगी के उड़ावे लगले मजाक\nशंभुदेव कहले बिना, पइसा कौड़ी के चुनाव लड़ल तs बहुत रिस्क के बात रहे ! मुकुंद माधव कहले, आज के दौर में इहे तs गौर करे वला बात बा. मांगन इंसान 1980 के चुनाव में कदवा बिधानसभा सीट से निरदलीय पर्चा भर देले. उनकर नांव तनी अजीब रहे. नेता जइसन तs बेलकुले ना लागत रहे. केहू उनका उम्मीदवारी पs धेयान ना देलस. देखे-सुने में इबे बुझाय कि मेन लड़ाई कांग्रेस अउर जनता पाटी सेकुलर में बा. लेकिन भीतरे भीतरे एक असन लगर चलच रहे जवन ऊपर से देखाई ना पड़त रहे. कदवा के गरीब-गुरबा अबकी कुछ अगल ही ठनले रहे. मांगन इंसान के लोग चढ़ा बढ़ा के चुनाव में खाड़ा तs कर देले रहन लेकिन उनका भिरी कवनो संसाधन ना रहे. ना पइसा रहे ना परचार खातिर गाड़ी-घोड़ा. लेकिन ऊ हिम्मत ना हरले. उनका भरोसा रहे कि एक गरीब दोसर गरीब के आवाज जरूर सुनिहें. कबो पैदल, कबो सैकिल से गांव- गांव में जुगडुगी लेके के परचार करे लगले. घरे घरे जा के ऊ भोट भी मांगस अउर दस पइसा, चार आना के मदद भी. ई कवनो गांधी जी के जमाना ना रहे. 1980 के मौडरन मिजाज रहे. मांगन इंसान के चुनावी रंग-ढंग हंसी-ठिठोली के बिषय बन गइल. प्रमुख राजनीतिक दल के लोग उनकर तरह तरह से मजाक उड़ावे लगले.\n30 भोट से जीत के बनले MLA\nमुकुंद माधव आपन बात तनी रोमांचक अंदाज में कहले. चुनाव भइल. जब भोट के काउंटिग होखे लागल तs हंसी उड़ावे वला लोग के चेहरा पs हवाई उड़े लागल. निर्दलीय मांगन इंसान के कमाल से कांग्रेस कंडिडेट उस्मान गनी के पसेना छूटे लागल. कबो मांगन इंसान आगे. कबो उस्मान गनी आगे. कांटा के लड़ाई रहे. एही बीच काउंटिंग में गड़बड़ी के आरोप लाग गइल. भोट के दोबारा गिनती भइल. आखिरकार मांगन इंसान 30 भोट से चुनाव जीत के तहलका मचा देले. मांगन इंसान के 28149 भोट अउर कांग्रेस के उस्मान गनी के 28119 भोट मिलल रहे. इंदिरा गांधी के वापसी के लहर रहे. कांग्रेस के हरावल हंसी-खेल ना रहे. लेकिन कदवा में एक तरह से खामोश क्रांति हो गइल. पोलटिकल पाटी के नजर में मांगन इंसान के भले कवनो भैलू ना रहे लेकिन जनता के नजर ऊ सबसे सुटेबुल कंडिडेट रहन.\nबिधायक होखे तs अइसन होखे\nशंभुदेव के सवाल पs मुकुंद उनकर खूबी समझावे लगले. मांगन इंसान कांग्रेस के खिलाफ चुनाव लड़ के 1980 में बिधायक बनल रहन. 30 भोट से हरला के बादो कांग्रेस के मन में उनका प्रति कवनो रंज ना रहे. उल्टे कांग्रेस उनकर सादगी अउर ईमानदारी से बहुत परभावित रहे. 1985 के बिधानसबा चुनाव आइल तs कांग्रेस मांगन इंसान के अपना पाटी में शामिल कर लेलस. उनका के कटिहार जिले के ही एक दोसर बिधानसभा सीट (प्राणपुर) से उम्मीदवार बनावल गइल. 1985 के चुनाव ऊ कांग्रेस के टिकट पs जीतल रहन. कांग्रेस में अइला के बादो उनकर राजनीतिक अंदाज ना बदलल रहे. गरीब के हक-हुकूक खातिर ऊ दल के सीमा से बाहर भी चल जात रहन. 1988 में जब जननायक कर्पूरी ठाकुर के निधन भइल रहे तs मांगन इंसान उनका के भावपूर्ण श्रद्धांजलि देले रहन. मांगन इंसान मेहनत मजदूरी कइले. होमगार्ड के जवान से बिधायक बनले. लेकिन शान-शौकत के मोह में कबो ना पड़ले. कबो रोब-दाब देखावे के कोशिश ना कइले. बिधायक होके तs असन होखे जे बिरोधी के भी दिल जीत लेवे. अतना बात सुन के शंभुदेव कहले, बर्तमान के इतिहास से जरूर सीख लेवे के चाहीं ताकि भविष्य निमन हो सके.


भोजपुरी खातिर मर मिटे के तइयार बाड़न विनय आनन्द – Anjoria\nभोजपुरी खातिर मर मिटे के तइयार बाड़न विनय आनन्द\nजनवरी 25, 2011\nभोजपुरी हमार आन बान आ शान ह. ई बाति भोजपुरी सिनेमा के सुपर स्टार विनय आनन्द पिछला दिने एगो विदेशी पत्रिका के दिहल साक्षात्कार में कहले बाड़न. विनय आनन्द अबले पचासन भोजपुरी फिल्म में काम कर चुकल बाड़न आ दर्शक उनुका के हाथो हाथ उठा लिहले बाड़न. अपना सफलता के श्रेय दर्शकन के प्यार के देत विनय आनन्द आभार जतवले बाड़न. साथ ही निर्माता निर्देशको लोग के धन्यवाद दिहले बाड़न कि ओह लोग का सहयोग से विनय आनन्द के अतना सफलता मिलल बा कि आजु उनका के गाँवगाँव मे् चिन्हल जा रहल बा. एह साल विनय आनन्द हिन्दी फिल्मन में काम करत एगारह साल पूरा कर लीहें. विनय आनन्द के अगिला फिल्म “साँवरिया आई लव यू” जल्दिये रिलीज होखे जा रहल बा. एह फिल्म में एक्शन रोमांस आ फेमिली ड्रामा के बहुते बढ़िया मिश्रण बा आ दर्शक एहू फिल्म के खूबे पसन्द करीहें. विनय आनन्द कहले कि ऊ बालीवुडो फिल्म में काम करेले बाकिर उनुका खुशी मिलेला अपना के भोजपुरिया स्टार कहाये में.\n(स्रोत – शशिकांत सिंह)\nभोजपुरी के पहिला ससपेंस थ्रिलर रामपुर के लक्ष्मण\nLagal Nathuniya Ke Dhakka of Pawan Singh


अमीर खुसरो - विकिपीडिया\nअबुल हसन यामीनुद्दीन ख़ुसरो (1253-1325 ई.), जिनका के अमीर खुसरो देहलवी के नाँव से जानल जाला, एगो भारतीय सूफ़ी गायक, कबी आ बिद्वान रहलें जे दिल्ली सल्तनत के दौर में रहलें। भारतीय उपमहादीप के सांस्कृतिक इतिहास में उ एगो प्रतिष्ठित ब्यक्ति बाड़े। ऊ रहस्यवादी रहलें आ दिल्ली के निजामुद्दीन औलिया के चेला रहलें। मूल रूप से ऊ फ़ारसी भाषा में कबिता लिखें, बाकी एकरे अलावा हिंदवी में उनके रचना मिले लीं। अरबी, फ़ारसी आ हिंदवी के मिलजुल शब्दावली में लिखल एगो काब्य रचना ख़ालिक़ बरीं के उनहीं के रचना मानल जाला। खुसरू के कई गो उपाधि दिहल गइल बाड़ीं, "भारत के आवाज" भा "भारत के मैना" (तूती-ए-हिंद), आ उनुका के "उर्दू साहित्य के जनक" मानल जाला।\nअपना चेला लोगन के सिखावत खुसरो\nअबुल हसन यामिनुद्दीन खुसरो\nपटियाली (अब उत्तर प्रदेश में)\nअक्टूबर 1325 (aged 71–72)\nग़ज़ल, कव्वाली, रुबाई, तराना\nसूफ़ी, गायक, कबी, संगीतकार, लेखक, बिद्वान\nखुसरो के “कउवाली के जनक” मानल जाला जे एक किसिम के भक्ती वाली गीत होखे लीं आ पूरा उत्तर भारत आ पाकिस्तान में आजो चलन में बाड़ी; भारत में ग़जल के इस्टाइल में शुरुआत करवलें आ इहो भारत पाकिस्तान में अभिन ले गावल जा रहल बा। खुसरो कई किसिम के फ़ारसी कबिता सभ में माहिर रहलें जिनहना के पैदाइश फारस में मध्यकाल में भइल रहल। खुसरो कबिता के कई रूप सभ में लिखलें जइसे की गजल, मसनवी, किता, रुबाई, दो-बैत आ तरकीब-बंदी। गज़ल के बिकास में इनकर योगदान खास रहल।\nखुसरो के बुझनी-बुझउवलो वाली रचना सभ खाती जानल जाला। इनके रचल एगो खास किसिम के बुझौवल सभ के मुकरी कहल जाला जिन्हन में पहिली कुछ लाइन में कौनों बात अस्थापित कइल जाला आ बाद में ओकरा से मुकर जाइल (पलट जाइल) जाला।\nपरिवार आ ऊ जमानासंपादन\nअमीर खुसरो के पैदाइश 1203 ई. में पटियाली नाँव के जगह प भइल जे आजकाल्ह उत्तर प्रदेश के कासगंज जिला (जे पहिले एटा जिला के हिस्सा रहल) में पड़े ला। इनके बाबूजी अमीर सैफ़ुद्दीन महमूद तुर्की मूल के रहलें आ महतारी बीबी दौलत नाज़ हिंदुस्तानी रहली। खुसरो सुन्नी मुसलमान रहलें। इनके बाबूजी ख़ुद समरकंद के लगे केश नाँव के अस्थान प पैदा भइल रहलें जे आजकाल्ह के उज्बेकिस्तान में बाटे।\nचंगेज खान के हमला के बाद उहाँ के अधिकतर आबादी दुसरे जगहन पर भागि गइल जेह में से बहुत सारा लोग भारत आइल। अमीर सैफ़ुद्दीन केश से अपना लोगन के साथे बल्ख आ गइलेन आ उहाँ से दिल्ली के सुल्तान से शरण मँगलें जे मंजूर भइल आ। ओह समय दिल्ली के सुल्तान इल्तुतमिश रहलें जे ख़ुदे एही लोगन नियर तुर्की मूल के रहलें; सुल्तान एह लोग के स्वागत कइलेन आ पद आ जागीर दुनो दिहलें। 1230 ई. में अमीर सैफ़ुद्दीन के पटियाली में जमींदारी मिलल।\nअमीर सैफ़ुद्दीन एकरे बाद बीबी दौलत नाज़ से बियाह कइलेन जे रावत अर्ज़ के बेटी रहली जे खुद गयासुद्दीन बलबन के दरबार में जुद्ध के मंत्री रहलें। बीबी दौलत नाज के परिवार उत्तर प्रदेश के राजपूत बिरादरी से रहल।\nअमीर सैफ़ुद्दीन आ बीबी दौलतनाज़ के कुल चारि गो संतान भइल लोग: तीन गो बेटा (जे में से खुसरो भी एगो रहलें) आ एक ठो बेटी। अमीर सैफ़ुद्दीन महमूद 1260 ई. में गुजर गइलें, जब खुसरो बस आठे बरिस के रहलें। हालाँकि, एकरा बावजूद खुसरो पर अपना बाबूजी के अतना परभाव रहल कि ऊ इस्लाम आ सूफ़ी ज्ञान हासिल कइलेन आ तुर्की, फ़ारसी आ अरबी भाषा में महारत पवलें। उनुके कबिता में बेर-बेर, आ उनुके जिनगी में, ऊ इहे जोर दे के कहें कि ऊ भारत के तुर्क (तुर्क-ए-हिंदुस्तान) हवें। अपना जनमभूँई खातिर प्रेम उनके पूरा रचना सभ में झलके ला। फ़ारसी के गीतकार शीराजुल्ला के हाफ़िज़ खुसरो के तूती-ए-हिंद (हिंदुस्तान के मैना, गीत गावे वाली चिरई) कहलें।\nखुसरो तेज जेहन के लरिका रहलें। नवे बरिस के उमिर में ऊ शायरी सीखे आ लिखे लागल रहलें। उनुके पहिला दीवान (शायरी के किताब), तुह्फ़त-उस-सिग़र (लरिकाईं के तोहफ़ा), जेह में उनुके सोरह से अठारह बरिस के उमिर के बीचा के रचना रहल, 1271 ई. में संकलित भइल। 1273 में, जब खुसरो बीस बरिस के रहलें, उनुके बाबा के निधन भ गइल जे 113 बरिस के उमिर के रहलें।\n"https://bh.wikipedia.org/w/index.php?title=अमीर_खुसरो&oldid=689604" से लिहल गइल\nLast edited on 22 मार्च 2021, at 16:21\nएह पन्ना पर आखिरी बेर संपादन 22 मार्च 2021 के 16:21 बजे भइल रहल।


आपन अलगे पहचान बनावल चाहत बाड़ी रितिका – Anjoria\nभोजपुरी सिनेमा के विकास का साथे एह इंडस्ट्री में नया नया प्रतिभा के आगमन हो रहल बा आ एही में शामिल बाड़ी रितिका शर्मा. मुंबई में रहे वाला मथुरा के एगो व्यापारी के बेटी रितिका जब सिनेमा का दुनिया में आवल चहली त पिता भरपूर विरोध कइलन बाकिर माई का समर्थन से रितिका आइये गइली. शुरुआत कइली राजकुमार पाण्डे के फिल्म “भईया के ससुरारी में” सेकेन्ड लीड हीरोइन बन के. फेर रमाशंकर के “आग” में मुख्य नायिका के रोल मिलल. एह फिल्म के शूटिंग पूरा हो चुकल बा आ अगिला महीना रिलीज होखे जा रहल बा. रितिका रमाँशंकर के एगो अउरी फिल्म “लज्जा” मे काम करे वाली बाड़ी. फिल्म के मुहुर्त पिछले दिने करावल गइल. बतावत बाड़ी कि “लज्जा” के कहानी उनके किरदार पर बा. बालीवुड हीरोइन काजोल से प्रभावित रितिका हर तरह के किरदार करल चहीहें. कहली कि असलम शेख आ जगदीश शर्मा के निर्देशन मे काम करल चहीहें. रितिका का बारे में राजकुमार पाण्डेय के कहना बा कि रितिका सभका के पानी पिआ दीहें.


भोजपुरी के बेटा हईं – आनंद बिहारी यादव – Anjoria\nजवान होखत सिनेमा भोजपुरी में अब समझदारो लोग के आगम होखे लागल बा. वइसन लोग के जे भोजपुरी फिलिमन के दशा-दुदर्शा लेके चिंतित होखसु आ सुधार ला गंभीर. आनंद बिहारी यादव अइसने समर्पित शख्स हउवें. भोजपुरी माटी आ भाषा से इनकर लगाव त सभे जानेला बाकिर सी.सी.एल क्रिकेट टुर्नामेंट में अगर आनंद बिहारी यादव के योगदान ना होखीत त भोजपुरिया स्टार खेले खातिर तरस जइतें. सी.सी.एल खातिर जरुरी धन के प्रबंध अगर आनंद बिहारी यादव ना करीतें त बैट-बॉल धइले रह जाइत. एही भोजपुरी पूत आनंद बिहारी यादव से भइल बातचीत के कुछ अंश एहिजा परोसात बा :-\nसी.सी.एल से खेले वाला हर कलाकार राउर रहल रउरा ना रहतीं त टूर्नामेंट में शामिल होखल संभव ना रहल.\nउ त हमार फर्ज रहे, भोजपुरी माटी के पूत हईं आ अपना माटी, अपना महतारी के अपमान केहु कइसे सह सकेला. हम उहे कइनी जवन एगो लायक बेटा के कइल चाही. सी.सी.एल में हमनी के भोजपुरी कलाकार ना खेलतें त हमनी के कतना खराब लागीत.\nभोजपुरी कलाकारन के सहयोग कइसन रहल?\nएह दिशाईं मनोज तिवारी के सहयोग हमेशा याद रही. उ एह टूर्नामेंट ला एको पइसा ना मँगलन. ऊ महान कलाकारे ना महान आदमीओ हउवन.\nरउरा त भोजपुरी फिलिमो बनावल शुरू कइले बानी. का नाम ह ओह फिलिम के ?\nएगो ना दू गो फिलिम बनावत बानी. पहिलका के गाना के रिकार्डिंग पूरा हो गइल बा आ ओकर नाम ह “धारा 144” आ दुसरकी फिलिम के नाम ह – ’भोजपुरी दबंग’.\nफिलिमन से नाता बस निर्माते के रही कि कुछ अउरीओ करब ?\nश्रीमान हम एक्टिंगो करत बानी. भीतर से हम अभिनेता हईं, उपर से समाज सेवी. भीतर के एक्टर हमरा के सूते ना देव. एह से दोसर के तकलीफ समुझत अपनो दिल के हाल सुन लीहिलें.\nभोजपुरी सिनेमा खातिर अउर का करेवाला बानी ?\nएगो भोजपुरी अवार्ड करे के विचार बा जवना में भोजपुरी भाषा आ फिलिमन का विकास में लागल लोग के सम्मान कइल जाई.\nलेकिन, जे लोग भोजपुरी फिलिमन के गंदा कइले बा, ओह लोग का बारे में का सोचत बानी ?\nतलाब के सगरी मछरी गंदा ना होखऽ सँ. जे सही बा ओह लोग के पहिचाने ला, ओह लोग के माने ला त अवार्ड करे के सोचत बानी.\nभोजपुरी फिलिमन के सही विकास काहे नइखे हो पावत ?\nएह उद्योग में ढेरहन कलाकार बाड़ें, मेहनती लोग बाड़ें बाकिर अफसोस कि इंडस्ट्री कुछ लोग का गिरफ्त में अझुरा के रह गइल बा लोग करोड़ो कमात बा बाकिर ओकर चउथइओ खरच करे में ना-नुकूर करेला. फेर कइसे विकास होखी ? भोजपुरी के ऊ लोग को दूहे वाली कामधेनू समुझ लेले बा, आपन भाषा भा माई-मौसी ना.\nसिनेमा भोजपुरी के भविष्य कइसन लागत बा ?\nदेखीं, भविष्य त बढ़िए बा. जवना भाषा के करोड़ो लोग जानत-बोलत होखे ओकर भविष्य त कबो खराब ना हो सके. जरूरत बा, तनिक अपनन से, अपना भाषा से अपनत्व बनवले राखे के.\nराउर फिलिम कइसन होखीहें सँ ?\nहम बस पइसा कमाए ला फिलिम बनावे नइखीं जात. हमार फिलिम बाकी फिलिमन से अलगा होखी, संदेशपरक होखी.\nअबही रउरा का करत बानी ?\nभोजपुरी के बेटा हईं. भोजपुरी के हर गतिविधि में आगे रहीलें. अबहीं अपना फिलिमन पर अधिका ध्यान देत बानी.


नहला पर कल्पना के दहला – Anjoria\nजनवरी 18, 2011 कल्पना, नहले पे दहला, महुआ टीवी\nभारत जइसन दैश में जहाँ अरब से बेसी के आबादी बा. अनगिनत भाषा आ बहुते संगीत धारा बहेला, ओहिजा एगो मनसायन करे वालन का भीड़ में अलगा नजर आवे खातिर खास गुण के जरुरत होला. सौभाग्य से भोजपुरी कल्पना का लगे एकर बोरा के बोरा बा.\nआजु का दिन में भोजपुरी के सबले लोकप्रिय कलाकारन में से एक कल्पना पर बरीस २००२ में लोग के धेयान गइल जब उनकर अलबम, “गवना ले जा राजाजी” रिलीज भइल. ओकरा बाद से त कल्पना के लोकप्रियता हमेशा बढ़ते चलि गइल आ आजु ऊ घर घर में जानल पहिचानल नाम हो गइल बाड़ी. अबले कम से कम डेढ़ सौ भोजपुरी फिल्मी गाना, एक सौ हिन्दी फिल्मी गाना, चार सो से बेसी टीवी जिंगल रिकार्ड करवला का साथ साथ महुआ टीवी पर सुर संग्राम के दुनु सीजन आ कुछ अउरी टीवी शो पेश कर चुकल बाड़ी.\nकल्पना के फेरु महुआ टीवी अपना नयका रियलिटी शो “नहले पे दहला” खातिर जज का तौर पर चुनले बा. एह शो में यूपी आ बिहार के नन्हका सुरवीर आपन कला देखइहें. आजु का जमाना में जब कला का साथ साथ लुको ओतने खास हो गइल बा, गायिका कल्पना आपन खास अन्दाज देखावे में कवनो कोर कसर नइखी छोड़े वाला. काहे कि शो के बाल बच्चन का साथे बापो महतारी लोग देखबे करी. कल्पना एह शो खातिर बहुते तइयारी में लागल बाड़ी कि बहुते जवान आ आधुनिक लागसु. नयका हेयर स्टाइल, नया पहिरावा, छिलल शरीर…. शायद कल्पना फिल्म के नायिको लोग के कम्पटीशन देबे जा रहल बाड़ी.\nशो के कलाकार आठ से तेरह साल के बीच के उमिर के रहीहें. टीम यूपी आ बिहार में ना बाँट के लड़िका आ लड़िकी के टीम में बाँटल जाई. लड़कियन के टीम के उत्साह कल्पना बढ़इहें जबकि लड़िकन के टीम के उत्साह पवन सिंह. कल्पना के कहना बा कि ऊ लड़कियन के उत्साहित करे खातिर एहसे अउरी उत्साहित बाड़ी कि जब ऊ भोजपुरी गायन में अइली तब भोजपुरी में गायिका कमे रहली आ कहात रहे कि निमन घर के लड़की गाना ना गावेली सँ. कल्पना अपना शुरुआती दिन का बारे में बतावत कहली कि ऊ भजन, आधुनिका गीत, आ भड़कदार आयटमो गीत गा के देखा दिहली कि ई सब प्रोफेशनल बाति होला आ गायन लड़कियनो खातिर एगो बढ़िया प्रोफेसन बनि सकेला. कल्पना एह नया चलन के चला के बहुते खुश बाड़ी.\nटीम के लड़कियन के चुनाव करे में कल्पना खुद पटना, लखनऊ, बनारस वगैरह गइली आ प्रतिभागियन के इनडोर आ आउटडोर चयन में शामिल रहली. आजुकाल्हु कल्पना भिखारी ठाकुर के संगीत धरोहर सम्हारे वाली एगो योजना में लागल बाड़ी जवना के संगीत टाइम्स म्यूजिक जारी करे वाला बा. एह अलबम से भोजपुरी के भुलात बिलात लोक संगीत सगरी दुनिया के सोझा आवे वाला बा.\n(स्रोत – म्यूजिक बाक्स)\nMumbai gets RaviKIshanised !


प्रयोगकर्ता:SM7 - विकिपीडिया\n(प्रयोगकर्ता:सत्यम् मिश्र से अनुप्रेषित)\nहटावे लायक • लेख हचर्चा • रोक समीक्षा • विलय अनुरोध • मदद अनुरोध • मदद अनुरोध (प्रबंधक)\nश्रेणी अनुसार अन्य निगरानी\nहटावे लायक : (कॉपीराइट) • (हमला) • (स.अनु.)\nलेख हटावे खातिर चर्चा\nटेम्पलेट हचर्चा • श्रेणी हचर्चा\nसगरी हटावे खातिर प्रस्तावित लेख\nसुरक्षित संपादन अनुरोध\nसुरक्षित संपादन अनुरोध (प्रबंधक)\nगैर-खाली सॉफ्ट-अनुप्रेषित श्रेणी (9)\nअनुवाद लायक लेख (36)\nपन्ना जिनहन पर काम चालू बाटे (1)\nसगरी बिना-समीक्षा-भइल नया लेख\nबिना संदर्भ के लेख (2)\nअउरी संदर्भ चाहत बा (2)\nसगरी सटीकता बिबाद वाला पन्ना\nसफाई के जरूरत वाला पन्ना (2)\nनया पन्ना • छोट पन्ना • अकेल पन्ना • अंतिम-छोर-पन्ना • बिना इंटरविकि • बिना विकिडेटा • टूटल अनुप्रेषण • दोहरा अनुप्रेषण • बिना श्रेणी • बिना श्रेणी (श्रेणी) • सुरक्षित पन्ना • सुरक्षित शीर्षक प्रशासन • बैकलॉग • रखरखाव • श्रेणी सब • निगरानी श्रेणी (ऑटो) • निगरानी श्रेणी प्रबंधक सूचनापट • प्रबंधक लिस्ट • सुरक्षा अनुरोध • मेटा विकि • कॉमंस • विकिडेटा • विक्शनरी • भोजपुरी विकिरैंक • मदद\nई प्रयोगकर्ता भोजपुरी विकिपीडिया पर\nप्रबंधक बाड़ें। (जांचीं)\nविकिप्रोजेक्ट भारत के सदस्य बाड़ें।\nई प्रयोगकर्ता विकिप्रोजेक्ट आधार लेख छँटाई के सदस्य बाड़ें।\nई सदस्य विकिपीडिया पर\n9 बरिस,6महीना आ\n10 दिन से बाड़ें।\nबैबेल प्रयोगकर्ता जानकारी\nएह प्रयोगकर्ता के भोजपुरी भाषा के महतारी भाषा के रूप में ज्ञान बा।\nیہ صارف اردو کا بنیادی علم رکھتا ہے۔\nभाषा अनुसार प्रयोगकर्ता\nहमार नाँव SM7 बा आ हम नवंबर 2012 से विकिपीडिया पर बानी। इहाँ हम भोजपुरी, हिंदी अउरी अंग्रेजी में लेख लिखके योगदान करत बानी।\nभोजपुरी विकिपीडिया पर हम लगभग हर बिसय से जुड़ल लेख बनावे में काम कइलें बानी। जब हम इहाँ सदस्य के रूप में आपन खाता खोललीं ओह समय इहाँ कुल लेख संख्या 2,500 के आसपास रहल। एही से हमार इहाँ ढेर योगदान आधार लेख बनावे में रहल बा जेवना से कि लेख के संख्या में बढ़ती होखे। अइसन लेख बहुत छोट बाने आ ओह शीर्षक पर लेख के बिस्तार करे खातिर आधार के काम करिहें आ हमके ई पूरा उमीद बा की जब इहाँ सदस्य लोगन के संख्या बढ़ी त अइसन लेखवन में बहुत सुधार होई। एकरी अलावा हम खुद भी अब लेखवन के बिस्तार दे के बढ़ावे की ओर ढेर धियान दिहल चाहत बानी। साथे-साथ आधार लेख भी बनावत रहब।\nहमार सबसे ढेर पसंदीदा बिसय भूगोल आ पर्यावरण से जुड़ल चीज होला। बाकी अउरी तमाम तरह की बिसय सभ पर भी लेख बनवले बानी आ आगे भी ई काम चालू रही।\nहमार इहे इच्छा बा की भोजपुरी विकिपीडिया में खूब बढ़न्ती होखे आ ज्यादा से ज्यादा लोग इहाँ आ के आपन योगदान करे।\nहमार विकि इतिहास\nहम खाता भले बहुत पहिले बना लिहले रहलीं बाकी शुरू-शुरू में कौनो बहुत ढेर संपादन ना करीं आ बहुत सक्रिय सदस्य ना रहलीं। हमरा के बहुत कुछ चीज समझ में भी ना आवे की कइसे कइल जाय। समस्या ई रहे की के से पूछल जाय? इहाँ भोजपुरी विकि पर सदस्य लोगन के एकदम्मे अभाव रहे आ कई-कई दिन बीत जाय केहू भोजपुरी भाषा के आदमी इहाँ संपादन न करे। बस कुछ ऑटोमेटिक होखे वाला संपादन आ कुछ स्टीवर्ड लोग के संपादन जे उत्पात हटावे। ओह समय इहाँ कुल लेखवन के गिनती लगभग 2,500 से कुछ अधिक रहल होई। हमार बनावल पहिला लेख पर्यावरण पर रहे। एकरी बाद पृथ्वी, भोजपुरी लोकगीत का अइसने कई बिसय पर लेख बनावे शुरू कइलीं। बाकी कबो लगातार सक्रिय न रहलीं।\nअप्रैल 2014 में हम इहाँ एगो लेख बनावे शुरू कइलीं सारनाथ की बारे में। एही की बाद से हमार इहाँ सक्रियता बढ़े शुरू भइल। एही समय हम हिंदी विकिपीडिया से जुड़ गइलीं आ उहाँ भी कुछ हाथ अजमावे शुरू कइलीं। वजह ई रहे कि उहाँ भी सारनाथ वाला लेख त ठीक-ठाक रहे बाकी कुशीनगर पर बनल लेख में कुछ सुधार के गुंजाइश बुझाइल। एकरी बाद हम हिंदी विकि पर भूगोल से जुड़ल लेख बनावे आ सुधारे लगलीं। ओहीजा से हमके बहुत कुछ सीखे के मिलल काहें से की उहाँ सक्रिय सदस्य लोगन से पूछ के सीखल जा सकत रहे।\nएकरी बाद से हम इहाँ धीरे-धीरे लगातार रोज कुछ न कुछ संपादन करे शुरू कइलीं आ इहाँ रेगुलर आ सक्रिय सदस्य बन गइलीं। बाकी तबो हम सीखत घरी बहुत सारा अइसन पन्ना बना दीं जेवना में कौनों के नावें गलत रखा जाव त कबो कुछ अउरी गलती हो जाव। केहू प्रबंधक न रहले कई कारन इन्हन के मेटावे के कौनो तरीका न रहे। फिर एक दिन हम प्रबंधक बने के तरीका खोजत खोजत मेटा पर आपन नामांकन कइ दिहलीं आ हमके तीन महीना खातिर टेम्परेरी अधिकार भी मिल गइल। अकेले पन्ना बनावत बिगाड़त इहाँ हमार संपादन चालू रहे। अचानक एक दिन इहाँ हमसे ढेर पुरान प्रयोगकर्ता नेपाब्वाय (Nepaboy) जी फिर से सक्रिय भइलें। ओ समय हमनी के इहाँ टेम्पलेट के जरूरत महसूस भइल काहें की ओह समय इहाँ ज्ञानसंदूक वाली टेम्पलेट में कुछ खराबी रहे। नेपाब्वाय जी हिंदी विकि कई प्रबंधक संजीव जी से मदद करे के आगरह कइलें आ एकरी बाद संजीव जी की बतवले अनुसार हम ई सब सुधार करे लगलीं काहें की बहुत सारा संपादन खाली प्रबंधके कइ सकत रहे लोग आ ततकाल में हम अकेले सक्रिय प्रबधंक रहलीं।\nएकरी बाद त संजीव जी की मदद से इहाँ नया-नया चीज के अस्थापना आ पुराना बहुत सारा चीजन में सुधार के रस्ते खुल गइल। हम दुबारा प्रबंधक के टेम्परेरी अधिकार लिहलीं जवन छह महीना बदे मिलल। एह समय में हम इहाँ पहिली बेर हॉट-कैट के अस्थापना करे में सफल भइलीं जेवना में कदम-कदम पर संजीव जी एकहक गो स्टेप बता के हमार मदद कइलें। फिर हम ट्विंकल के अस्थापना करे के खुद से कोशिस कइलीं बाकी सफलता ना मिलल। संजीव जी कहलें की आप खुद से धीरे धीरे सीख लेइब। उनके बात ठीक निकलल हम हम बाद में जोड़-तोड़ कइ के आ जब एकदम समझ न आवे तब संजीव जी से पूछ के ई सब काम करे लगलीं।\nवर्तमान समय में हमके इहाँ स्थाई प्रबंधक बानी आ हमार इहे बिचार बा की जेवन हमसे एह विकि खातिर हो सके आ हम जेतना समय निकाल पाईं इहाँ आपन योगदान चालू राखब।\nआशा इहे बा की इहाँ भी अधिक-से-अधिक लोग जुड़ी आ इहाँ भी तेजी से काम होखे शुरू होई। अगर आप नया सदस्य बानी आ हमारा से कौनों भी प्रकार के मदद चाहत बानी त हमसे हमरा बातचीत पन्ना पर संदेस लिखीं। हम हर तरह से मदद करे के पूरा कोसिस करब। राउर बहुत स्वागत बाटे। आशा बा कि विकिपीडिया से जुड़े में आपके आनंद आई।\nई बहुते सहज बा!:\n• तटस्थ हो के सोचीं\n• बेकूफ मत बनीं\n• नियम से ऊपर उठ के सोचीं\nहमार बातचीत पन्ना • चौपाल • मदद • विकिपीडिया:प्रबंधक\n"https://bh.wikipedia.org/w/index.php?title=प्रयोगकर्ता:SM7&oldid=715626" से लिहल गइल\nविकिप्रोजेक्ट भारत सदस्य\nविकिप्रोजेक्ट आधार लेख छँटाई सदस्य\nएह पन्ना पर आखिरी बेर संपादन 22 अप्रैल 2022 के 05:25 बजे भइल रहल।


टटका खबर, शनिचर, १० मार्च २०१२ | Anjoria's Weblog\nटटका खबर, शनिचर, १० मार्च २०१२\nसपा विधायक दल आपन नेता अखिलेश यादव के चुन लिहलसि. प्रस्ताव आजम खाँ कइले आ समर्थन शिवपाल सिहं. विधायक दल के नेता चुनइला का बाद अखिलेश यादव राज्यपाल से भेंट कर के सरकार बनावे के दावा पेश कइले. उनुकर शपथ ग्रहण समारोह पन्द्रह मार्च के होखी.\nपूरा यूपी में कई जगहा से छिटपुट हिंसा के खबर लगातार आवत बा जवना मे एक तरफ से सपा के लोग जरूर रहत बा.\nप्रदेश के सोलहवाँ विधानसभा के गठन के अधिसूचना जारी होखे से पहिले पिछला विधानसभा के भंग करे के आदेश आजु जारी कर दिहल गइल. आ पन्द्रहवीं विधानसभा तत्काल प्रभाव से भंग हो गइल.\nबसपा विधायक दल आपन नेता स्वामी प्रसाद मौर्य के चुन लिहलसि. अब उहे विधानसभा में विपक्ष के नेता बनीहें.\nराज्यसभा के यूपी से खाली दस सीट खातिर चुनाव के अधिसूचना बारह मार्च के जारी होखी. बतावल जात बा कि मायांवती बसपा का तरफ से उम्मीदवार हो सकेली. बसपा के संख्या बल का आधार पर दू गो सांसद चुना सकेले. सपा छह गो सीट जीत के हालत में बिया जबकि भाजपा एगो सीट. कांग्रेस का लगे अतना वोट नइखे जवना से ऊ एको सांसद चुनवा सके बाकिर कांग्रेस, रालोद आ कुछ निर्दलीय भा अधिका वोट मिल के दसवाँ सीट के फैसला करा सकेलें.\nजौनपुर के जलालपुर इलाका में सई नदी में नहात घरी दू गो नवही डूब के मर गइले. दुनु के लाश मिल गइल बा.\nजौनपुर के सरोखरपुर गाँव में कुछ बदमाश बाबा साहब के मूर्ति के नुकसान चहुँपवले जवना का बाद प्रशासन मूर्ति के मरम्मत करा दिहलसी आ चार लोग पर मुकदमा दर्ज भइल बा.\nदक्खिन काश्मीर में आजु भइल एगो सड़क दुर्घटना में छह लोग के मौत हो गइल आ नौ लोग घवाहिल हो गइल. सगरी मृतक बिहारी मजदूर रहलन.\nआजु एगो सामूहिक विवाह आयोजन में एकावन गो गरीब लड़िकियन के बिआह करावल जाई. ढाका से विधायक पवन जायसवाल का संरक्षण में आयोजित एह समारोह में हिन्दू आ मुसलमान दुनु सम्प्रदाय के लड़िकियन के बिआह होखी.\nकैमूर जिला के बिछिया आ जबरी गाँव के लोग का बीच के झगड़ा में काल्हु आधा दर्जन लोग गम्हीराहे घवाहिल हो गइल.\nसिवान के हुसैन हथौड़ा गाँव में गौतम चौधरी नाम के एगो आदमी के गोली मार के हत्या कर दिहल गइल.\nसिवाने के पिपरहिया गाँव में बेसी शराब पियला से एगो आदमी के मौत हो गइल.\nभोजपुर जिला के धूनपड़ा में पदस्थापित हवलदार बेनेडिक्ट तिग्गा के मौत पानी भरल गड़हा में गिरला का चलते हो गइल.\nउत्तराखंड में कांग्रेस विधायक दल के नेता आजुओ ना चुना पावल. गुलाम नबी आजाद विधायकन के राय लिहला का बाद बतवले कि अब ऊ पार्टी अध्यक्षा के जानकारी दीहन ओकरा बादे नेता चुनल जाई. वइसे बतावल जात बा कि कवनो सांसद के मुख्यमंत्री ना बनावल जाई.\nप्रधानमंत्री डॉ मनमोहन सिंह आजु राष्ट्रपति प्रतिभा देवी सिंह पाटील से भेंट कइलन आ आधा घंटा ले बातचीत कइले. संसद के बजट सत्रो का बारे में बात भइल आ देश विदेश के मुद्दो पर.\nपश्चिम बंगाल के वर्धमान जिला में आसग्राम का नियरा एगो बस पलटला से सात लोग मर गइल.\nहरियाणा में जाट आंदोलन आजुओ जारी रहल. प्रशासन गिरफ्तार बवालियन के रिहा करे के तइयार नइखे होखत आ आन्दोलनकारी रिहाई पर अड़ल बाड़े.\nजम्मू-कश्मीर का शहर राजौरी में आजु तिसरको दिने कर्फ्यू जारी रहल. हालांकि हालात काबू में बतावल जात बा.\nआजु से नयका व्यवस्था लागू हो गइल जवना से यात्री अब १२० दिन पहिले आपन रेल टिकट कटवा सकीहें.\nअपना समय के स्टार रहल जॉय मुखर्जी के काल्हु मुंबई में निधन हो गइल.\nसीरिया खातिर नियुक्त संयुक्त राष्ट्र के विशेष दूत कोफी अन्नान आजु दमिश्क में सीरिया के राष्ट्रपति बशर-अल-असद का साथे बतियइहें कि सीरिया में हिंसा कइसे रोकल जाव.\nमिस्र में मई में राष्ट्रपति चुनाव करावल जाई. एकरा खातिर परचा दाखिल करे के काम आजु से शुरू हो गइल. ३२ साल के मुबारक राज के खातमा का बाद ई चुनाव होखे जा रहल बा.\nपहिला भारत-म्यांमार कार रैली आजु साँझ गुवाहाटी से शुरू होखी आ दीमापुर, कोहिमा, इम्फाल होखत यांगून ले जाई. एह रैली में सत्तर गो से अधिका कार हिस्सा लेत बाड़ी सँ.\nआई टी एफ महिला टेनिस चैपियनशिप के डबल्स के खिताब स्लोवेनिया के याकूपोविच आ जर्मनी के सेरा-रेबेका सेकुलिक के जोड़ी जीत लिहलसि.\nमहेंद्र सिंह धोनी का कप्तानी में भारत के क्रिकेट टीम आजु ढाका चहुँपल जहवाँ टीम एशिया कप २०१२ में शामिल होखी. एह कप में भारत, श्रीलंका, पाकिस्तान आ मेजबान बंगलादेश के क्रिकेट टीम हिस्सा लेत बाड़ी सँ.\nकपास के निर्यात पर लागल प्रतिबंध हटावे का मुद्दा पर आजुओ कवनो फैसला ना हो सकल.\nभाजपा सांसद यशवंत सिन्हा के नेतृत्व में बनल संसद के वित्त संबंधी संसदीय समिति सिफारिश कइले बिया कि तीन लाख रुपिया तक के आमदनी पर आयकर ना लिहल जाव.\nThis entry was posted in उत्तर प्रदेश, खेल, देश-दुनिया, बिहार, मनोरंजन, Uncategorized and tagged टटका खबर, news in bhojpuri by Anjoria. Bookmark the permalink.


अनिल सम्राट गोली चलवले – Anjoria\nनिर्माता से अभिनेता बनल आ नेता बने के चाह राखे वाला अनिल सम्राट पिछला दिने गलत कारण से खबरन में रहले. अनिल सम्राट कई साल ले लालू प्रसाद के पार्टी में रहले आ शराब के बिजनेस चलत रहे उनुकर आरा में. पता ना अब चलत बा कि ना. पिछला दिने अनिल सम्राट कृष्ण कुमार गुप्ता के कृष्णा आडियो विजन स्टूडीयो में जा के उनुकर अता पता जानल चहले त कर्मचारी सब ना बतवले. त अनिल सम्राट ओकनी के डेरावे धमाकावे खातिर अपना पिस्तौल से गोली चला दिहलन. गोली से केहू घवाहिल ना भइल बाकिर कर्मचारी गुप्ता के खबर दिहले आ गुप्ता पुलिस के. एह बीच अनिल सम्राट ओहिजा से जा चुकल रहलन बाकिर पुलिस उनका के पूछताछ खातिर ले आइल आ गैरकानूनी असलहा रखे आ हत्या करे के कोशिश में बन्द कर लिहलसि.\nबतावल जात बा कि अनिल सम्राट कृष्णकुमार गुप्ता के कुछ करजा दिहले रहले जवना के वापसी नइखे हो पाइल आ गुप्ता टालमटोल करत बाड़े. आ ओहि तगादा का फेर में मंगल का रात साढ़े दस बजे ई घटना हो गइल. अनिल सम्राट का बारे में कवनो आपराधिक इतिहास के खबर नइखे आ पिछला विधान सभा चुनाव में ऊ अपना क्षेत्र से निर्दलीय लड़ल रहले आ बारह सौ वोट से हार गइल रहले.\n(स्रोत – संमाचार माध्यम से)\nPrevious Post: सीपी भट्ट के दौर आ गइल\nNext Post: मानसून सत्र में उठावल जाई भोजपुरी के मुद्दा


मुस्लिम – टटका खबर\nकांग्रेस के मलिकार पचासा पार करत जवान बाकिर बोली से बबुआ राहुल गाँधी के अब अमेठी सुरक्षित नइखे लागत. बुझा गइल बा, भा उनुका के उनुके लगुआ-भगुआ बुझवा दिहले बाड़ें सँ कि अबकी अमेठी का भरोसे रहल ठीक नइखे. ओहिजा भाजपा उमीदवार स्मृति ईरानी बहुते भारी पड़ गइल बाड़ी राहुल पर. पिछलो बेर राहुल के\nमुजफफरनगर 05 जनवरी (वार्ता) उत्तर प्रदेश के सपा सरकार मुजफ्फरनगर दंगा मे आरोपी मुस्लिम नेतवन प दर्ज मुकदमा हटावे के जुगत बइठावे में लागल बिया. अइसन संकेत राज्य के कारागार मंत्री आ सपा बोलतुआ राजेन्द्र चौधरी दिहलन. बतावल जात बा कि मुजफ्फरनगर दंगा ले के कांग्रेस, भाजपा, बसपा. रालोद, आ राजद ले सगरी गोल अखिलेश


समाज खातिर कुछ करे ला राजनीति से जुड़ल जरूरी ना होखे – सुदीप पाण्डेय – Anjoria\nApr 27, 2014 बैरी बलमा, सुदीप पाण्डेय\nभोजपुरी इंडस्ट्री के जानल-मानल कलाकार सुदीप पाण्डेय के के ना जाने. अबले उनकर आइल सगरी फिलिम हिट भइल बाड़ी सॅ. सुदीप के एक्शन हीरो,रोमांटिक हीरो, इमोशनल हीरो हर किरदार सराहे जोग होला. हाल ही में उनकर फिलिम ‘बैरी बलमा’ के शूटिंग खतम भइल बा आ फिलिम जल्दिए रिलीज कइल जाई. एह बीच सुदीप से बतियावे के मौका मिलल. पेश बा ओही बातचीत के कुछ हिस्सा :\nसुदीप जी अपना आवे वाली फिलिम ‘बैरी बलमा’ के बारे में कुछ बताईं ?\n‘बैरी बलमा’ सामाजिक कहानी प बनल पारिवारिक फिलिम ह जवना के पूरा परिवार संगे बइठ के देखल जा सकेला. एह फिलिम के खास क के औरत बहुते पसंद करीहें काहे कि एहमें बहुते अइसन मुद्दा उठावल गइल बा जवना के सामना बहुते औरत करत बाड़ी.\nएकर निर्देशन के कइले बा ?\nनिर्देशक बानी जितेंद्र सुमन जी. बढ़िया निर्देशक होखला का साथही जितेन्द्र जी बढ़िया इन्सानो हईं. उहाँ क साथे काम करे के मौका मिलल एकर हमरा बहुते खुशी बा.\nफिलिम में राउर हीरोइन के बा?\nराखी त्रिपाठी जी. राखी जी बेहतरीन हीरोइन हईं आ उनकर सह कलाकार बनल हमरा बहुते नीक लागल.उमेद करत बानी जे दर्शको लोग हमनी के जोड़ी के बहुत पसंद करी.\nगीत-संगीत कइसन बा ?\nसगरी गाना बहुते बढ़िया बनल बाड़ी सँ आ हमरा बहुते नीक लगली सॅ. रोमांटिक, इमोशनल गीतन का अलावा एगो कॉमेडीओ सांग बा जवना के लोग बहुते पसंद करी.\nसुदीप जी, चुनावी माहौल चलत बा से जानल चाही लोग कि रउरा कवना पार्टी संगे बानी ?\nकेकरो संगे ना. हम त बस इहे मानीले कि जवन पार्टी देश आ समाज के बेहतरी ला सोची हम चाहब कि उहे जीतो. समाज में गरीबी, भुखमरी दूर होखो आ लोग के हर सुविधा मिले. ओही पार्टी के चाहीले जे एह परेशानियन से मुक्ति दिआवे. अबहीं ले कवनो संगे जुड़ल नइखीं बाकिर मौका मिलल त जरूर जुड़ब. बाकिर समाज खातिर कुछ करे के बा त जरूरी नइखे कि कवनो राजनीतिक गोल में शामिल होखल जाव. पार्टियन से अलगा रहियो के समाज ला बहुत कुछ कइल जा सकेला.\nराउर आवे वाली फिलिमन के नाम ?\n‘बैरी बलमा’ का बाद ‘जन्मो जनम’ आ ‘मसीहा’ ई दू गो फिलिम अइहें सॅ. फ़िलहाल हम अपना खुद के प्रोडक्शन ला एगो कहानी लिखे में लागल बानी जवन आजु के फिलिमी कहानियन से बिलकुले अलगा होखी आ जवना के दर्शक बेहद पसंद करीहें.


सजायाफ्ता मुजरिम के पैरवीकारन के लाइन लागल – टटका खबर\nदेश आ एहिजा के मानसिकता के दयनीय हाल ई बा कि सुप्रीम कोर्ट से संजय दत्त के सजा मिलला का बाद हाराबाजी जइसन लागल बा कि के कतना आगा बढ़ के संजय के पैरवीकार बनत बा. लोग त इहाँ ले गिर जात बा कि कहत बा लोग कि संजय दत्त निर्दोष हउवन आ उनका के माफी दे देबे के चाहीं. कांग्रेस, समाजवादी पार्टी आ शिवसेना सभे संजय के पैरवी करे में लागल बा. जबकि भाजपा सवाल उठावत बिया कि कवना आधार पर माफी देबे के बात होखत बा.\nसंजय के पैरवीकार बन के सबले पहिले अइलें मार्कण्डेय काटजू से सुप्रीम कोर्ट के जज से रिटायर भइल बाड़ें. उनुका पर सवाल उठावत बीबीसी का सोशल मीडिया पर टिप्पणी आइल बा कि ई बतावत बा कि काटजू का जज रहते जवन फैसला दिहले होखीहन तवना के आधार का रहल होखी.\nजान जाईं कि संजय दत्त का लगे से हथियारन के जखीरा मिलल रहुवे. संजय के सफाई बा कि ऊ हथियार अपना सुरक्षा खातिर रखले रहलें. संजय दत्त अगर समय पर पुलिस के बतवले रहतन त मुंबई के बम धमाकन में दू सौ से अधिका लोग के जान ना गइल रहीत आ आतंकवादियन के मंसूबा फेल कर गइल रहीत.\n«« रेप करे ला लइकी भा कम उमिर के औरत चाहीं\nअश्विन का मेधा में अझूरइलें कंगारू »»


When Lalu Yadav said to the judge Sir please give me bail justice said to roam the city on elephant Bhojpuri: जब लालू यादव जज साहब से कहले- हुजूर बेल दे दीहीं, मिलल जवाब-हाथी प चढ़ के शहर घूमे खातिर?\nBhojpuri: जब लालू यादव जज साहब से कहले- हुजूर बेल दे दीहीं, मिलल जवाब-हाथी प चढ़ के शहर घूमे खातिर?\nएक बार कोर्ट में लालू दोषी करार दिहल जा चुकल रहले. अब सजा के ऐलान होखल बाकी रहे. पेशी के समय लालू जज साहब से गुहार लगवले- हुजूर, बेल दे दिहल जाय. तब जज साहब पलट के कहलें- तहरा के बेल एह खातिर दे दिहल जाय कि तू हाथी प चढ़के पूरा शहर घूमss.\nLast Updated: April 20, 2021, 2:08 PM IST\nबिहार के पूर्व मुख्यमंत्री व राजद सुप्रीमो लालू यादव फेर चर्चा में बाड़े. ऊ चारा घोटाला में करीब साढ़े तीन साल के जेल के सजा काट रहल बाड़े. अब उनका के झारखंड हाईकोर्ट से बेल (जमानत) मिल गइल बा. ऐह से लालू के बेल से ही जुड़ल एगो घटना के बतावल प्रासंगिक बा. अइसे त लालू कवनो चीज के इवेंट (बड़ आयोजन) बना देबे में महारथ राखेले. बात के बतंगड़ बना ओकरा के अपना पक्ष में कर लेबे के कला में भी लालू सिद्धहस्त हवें.\nलालू कए बार जेल जा चुकल बाड़े. अनेक बार उनका बेल भी मिलल बा. बाकी हर बार ऊ जेल जाए से लेके ओहिजा से छूटला के बड़ इवेंट बना देत रहल बाड़े. जेल जइहें त पूरा तामझाम देखागत अउर बेल पर अइहें त स्वागत-सत्कार भी ओहिसहीं बड़ पैमाना पर. लालू अइसन देखावत रहल बाड़े कि जेल जाए से या ओहिजा से आवे से उनका प कवनो फरक ना पड़ेला. उनका समर्थक लोगन के इ सब अच्छा लागेगा . बाकी कई अइसन लोग भी बाड़े जेकरा ई सब पसंद ना ह. हां, त बात लालू के जमानत पर सुनवाई के एगो घटना के. चारा घोटला के देवघर कोषागार मामला के सुनवाई सीबीआई के विशेष जज शिवपाल सिंह के अदालत में होत रहे. कोर्ट में लालू दोषी करार दिहल जा चुकल रहले. अब सजा के ऐलान होखल बाकी रहे. पेशी के समय लालू जज साहब से गुहार लगवले- हुजूर, बेल दे दिहल जाय. तब जज साहब पलट के कहलें- तहरा के बेल एह खातिर दे दिहल जाय कि तू हाथी प चढ़के पूरा शहर घूमss.\nजमानत के भी देखे लायक प्रदर्शन बना देत रहले लालू\nजज साहब आगे कहलें- तू जमानत के भी प्रदर्शन के चीज बना देले बाड़अ. जज साहब के एतना कहला प लालू चुप हो गइल रहले. बात ओह समय के ह जब चारा घोटाला मामला में लालू यादव पटना के बेउर जेल में बंद रहले. बेल मिलला के बाद जब ऊ9जनवरी 1999 के जेल से बाहर निकलले त हाथी पर बइठ के अपना घरे गइल रहले. हजारों समर्थक लालू के बेल मिलला के खुशी में नाचत-गावत हाथी के साथे चलत रहलन. खूब नाराबाजी होत रहल. पटना के सड़कन पर देखे लायक जश्न होत रहे. लागत रहे कि लालू जेल से ना बल्कि कवनो युद्ध जीत के आ रहल बाड़े.\nविरोधी लोगलन के देखावल चाहत रहले आपना दम\nबेल मिलला के बाद लालू जेल से निकलले त हाथी प चढ़ के एह खातिर चलले जवना से उनकर विरोधी लोग भी एह ताकत के देख लेसु जा. लालू ई संदेश दिहल चाहत रहले कि जेल जाए से उनकर ताकत घटल नइखे. केहू उनकर (लालू के) बाल बांका भी ना क सकेला. एह जबरदस्त शक्ति प्रदर्शन से लालू आपन समर्थकन के भी संदेश देबे में सफल रहले कि उनकर दमखम पहिले जइसने कायम बा. ओह समय बिहार के मुख्यमंत्री के कुर्सी पर लालू के पत्नी राबड़ी देवी विराजमान रहली. प्रशासन पर लालू के मजबूत पकड़ रहे. एक तरह से उनका इशारा प ही राजपाट चलत रहे. इहे कारन रहे कि पटना जिला प्रशासन लालू के हाथी वाला जुलूस के मामला में कवनो कार्रवाई ना कइलस.\nकोर्ट में पेश होखे गइल रहले गरीब रथ पर सवार होके\nबात 2002 के ह. चारा घोटाला के एगो मामला में रांची कोर्ट में सुनवाई चलत रहे. लालू यादव के एह मामला में रांची के कोर्ट में पेश होखे के रहे. एह पेशी के भी लालू एगो बड़ इवेंट बना देले. उ नजारा भी बहुत दिलचस्प रहे. लालू यादव गरीब रथ पर सवार हो के पटना से रांची गइल रहले. उनका रथ के पीछे एक हजार से ज्यादा चार चक्कावाली गाड़ी चलत रहली स. जवना रास्ता से लालू के ई विशाल काफिला गुजरत रहे ओहिजा कुछ समय तक अइसन धूल उड़त रहे कि कुछ देखाइए ना देत रहे. उनकर काफिला देखे सड़क पर आइल लोग धूल के उड़ला पर एने-ओने हो जात रहलें. एह तरह से रंग बनावत व ताकत देखावत लालू अपना पूरा लाव लश्कर से साथ कोर्ट में पेश होखे रांची पहुंचले. सुनवाई के बाद कोर्ट लालू के न्यायिक हिरासत में भेज देले रहे. (लेखिका माधुरी कुमार पत्रकार हैं. यह उनके निजी विचार हैं.)


बबुआ से थाकल गोल अब बबुनी का गोड़ पर – टटका खबर\nबबुआ से थाकल गोल अब बबुनी का गोड़ पर\nतीसन बरीस से युपी में अपना खड़ा होखे क जमीन तलाशत कांग्रेसी गोल अब परिवार के बबुनी का गोड़ पर आ गिरल बा. राहुल गाँधी के आजमा के देख चुकल गोल के नयका रणनीतिकार प्रशान्त के योजना का हिसाब से अबकी का यूपी चुनाव में कांग्रेस के नाय पार करावे के जिम्मा अबकी प्रियंका गाँधी के दिहल जाई. कांग्रेस जीतल त वाहवाही बबुनी क् दीहल जाई आ हारल त आपन मूड़ी फोड़वावे के मंजूरी देबे वाली शीला दीक्षित बड़ले बाड़ी.\nबाकिर सोचे के बाति बा कि अगर तुरुप के ई पत्ता बाँवे लाग गइल तब का होखी हो सकेला ओकरो खातिर प्रशान्त का लगे कवनो योजना पहिले से बना के राखल होखे. प्रियंका अपना प्रचार के काम क शुरुआत 29 जुलाई के राजधानी लखनऊ से करे वाली बाड़ी. एह सभा में 60 हजार लोग के भीड़ जुटावे क योजना बा. प्रियंका कुल 100 सभा में भाषण दीहें आ लोगो के पता चल जाई कि इनका लगे इन्दिरा गोँधी के सूरत आ स्टाइले भर बा कि कुछ राजनीतिक दमोखम बा.\nसोनिया गाँधी के प्रचार अभियान वाराणसी से होखी जहवाँ एक लाख लोग के बिटोर करे के योजना बा. सोनिया के रैली में प्रियंका, राहुल, शीला, अउर राज बब्बरो मौजूद रहीहें.\nTags: कांग्रेस, बबुआ, बबुनी प्रियंका, यूपी चुनाव, राहुल, सोनिया


बिहार भाजपा – टटका खबर\nबिहार विधानसभा चुनाव में हार मिलला का बाद आजु भाजपा एगो बड़हन फैसला लेत गया से सात बेर चुनाव जीत चुकल विधायक प्रेम कुमार के भाजपा विधायक दल के नेता चुन लिहलसि। बाकिर असली जीत मिलल सुशील मोदी के जे कबो चुनाव मैदान में ना उतरलन। आजुके फैसला से सुमो अपना विरोध में रहेवाला नन्द\nपटना में शनिचर का दिने बिहार भाजपा के कार्यकारिणी के बइठक शुरू भइल जवन अतवार ले चलल. शनिचर का दिने बइठक के उद्घाटन करत राज्यसभा में नेता विपक्ष अरुण जेटली कहलन कि बिहार के बदलाव में भाजपा के बड़हन भूमिका बा आ कार्यकर्ता लोग के चाहीं कि ई बात जनतो के बतावसु. भाजपा के प्रदेश\nकाल्हु पटना में बिहार भाजपा के नइकी कार्यकारिणी के पहिलका बइठक प्रदेश अध्यक्ष मंगल पांडे लिहलन जवना में अगिला लोकसभा चुनाव के रणनीति पर विचार भइल. एह बइठका में तय भइल कि कल्याणपुर उपचुनाव में राजग उम्मीदवार के जितवावल जाव. बईठक में सुशील मोदी आ नंदकिशोर यादव मौजूद रहलें.


Gudi Padwa 2022: जानीं काहें अउर कइसे मनावल जाला गुड़ी पड़वा के पर्व ? - खबर भोजपुरी\nGudi Padwa 2022: जानीं काहें अउर कइसे मनावल जाला गुड़ी पड़वा के पर्व ?\nहिंदू पंचांग के अनुसार चैत्र मास के शुक्ल पक्ष की प्रतिपदा से नवसंवत्सर के प्रारंभ मानल जाला। एही दिन से चैत्र नवरात्रि के शुरुआत हो जाला। एह दिन के गुड़ी पड़वा के नाव से मनावल जाला, जेकर हिन्दू धर्म में बहुत महत्व मानल गइल बा। गुड़ी के अर्थ बा ध्वज अर्थात झंडा, अउर प्रतिपदा तिथि के पड़वा कहल जाला। अंग्रेजी कैलेंडर के अनुसार एह बेर गुड़ी पड़वा2अप्रैल 2022 के पड़त बा। एह दिन औरत लोग बिहाने सूर्योदय से पूर्व स्नान आदि कइला के बाद विजय के प्रतीक के रूप में घर में सुंदर गुड़ी लगावेली अउर ओकर पूजन करेली। मान्यता बा कि अइसन कइला से उहाँ के नकारात्मकता दूर होला अउर घर में सुख-शांति खुशहाली आवला। विशेष तौर पर ई पर्व कर्नाटक,गोवा,महाराष्ट्र,आंध्र प्रदेश में मनावल जाला। गुड़ी पड़वा के दिन स्वास्थ्य के दृष्टि से बहुत महत्वपूर्ण मानल जाला। एह दिन खास तरह के पकवान श्री खंड,पूरनपोली,खीर आदि बनावल जाला। गुड़ी पड़वा के बारे में कहल जाला कि खाली पेट पूरन पोली के सेवन कइले से चर्म रोग के समस्यो दूर हो जाला।\nसृष्टि के निर्माण के दिन\nधार्मिक मान्यता के अनुसार गुड़ी पड़वा के दिन जगतपिता ब्रह्माजी सृष्टि के रचना के कार आरंभ कइले रहने अउर सतयुग के शुरुआत एही दिन से भइल रहल। इहे कारण बा कि एके सृष्टि के पहिला दिन चाहे युगादि तिथि कहल जाला। एह दिन नवरात्रि घटस्थापन, ध्वजारोहण, संवत्सर के पूजन इत्यादि कइल जाला।\nवानरराज बाली पs विजय\nरामायण काल में दक्षिण भारत पs बाली के अत्याचारी राजा के शासन रहल। सीताजी के जोहत जब भगवान राम के मुलाकात सुग्रीव से भइल त ऊ श्री राम के बाली के अत्याचार के बारे में बतवने। तब भगवान राम बाली के वध कs के उहाँ के लोग के ओकरे कुशासन से मुक्ति दियवने। मान्यता बा कि ए दिन चैत्र प्रतिपदा के रहल। एलिए एह दिन गुड़ी चाहे विजय पताका फहरावल जाला।\nशालिवाहन शक संवत\nएगो ऐतिहासिक कथा के अनुसार शालिवाहन नाम के एगो कुम्हार के लइका माटी के सैनिक के सेना बनवलस अउर ओपर पानी छिड़क के ओमें प्राण फूँक देहलस अउर एह सेना के मदद से दुश्मन के पराजित क देहलस। एह विजय के प्रतीक के रूप में शालिवाहन शक संवत के आरंभ भी मानल जाला।\nहिंदू पंचांग के रचना के काल\nकहल जाला कि प्राचीन भारत के महान गणितज्ञ अउर खगोलशास्त्री अपने अनुसन्धान के फलस्वरूप सूर्योदय से सूर्यास्त तक दिन, महीने अउर वर्ष के गणना क के भारतीय ‘पंचांग ‘ के रचना कइले रहने।\nएह दिन उज्जैयिनी के सम्राट विक्रमादित्य शक के पराजित क के विक्रम संवत के प्रवर्तन कइले रहने। एही दिन भगवान विष्णु मत्स्य अवतार लेहले रहने, एही दिन से रात के अपेक्षा दिन बड़ होखे लागला।\nकइसे मनावल जाला गुड़ी पड़वा\nएह दिन लोग अपने घर के सफाई कs के रंगोली अउर आम चाहे अशोक के पत्ता से अपने घर में तोरण बांधेने। घर के आगे एगो झंडा लगावल जाला अउर एहके अलावा एगो बर्तन पर स्वस्तिक बना के ओपर रेशम के कपड़ा लपेट के रखल जाला। एह दिन सूर्यदेव की आराधना के संगही सुंदरकांड,रामरक्षास्रोत अउर देवी भगवती के पूजा अउर मंत्र के जप कइल जाला। बेहतर स्वास्थ्य के कामना से नीम के कोपल गुड़ के संगे खाइल जाला।\n2342810cookie-checkGudi Padwa 2022: जानीं काहें अउर कइसे मनावल जाला गुड़ी पड़वा के पर्व ?yes


सगरी खबर भोजपुरी में (सोमार, 22 जून 2015) – टटका खबर\nअफगानिस्तान में तालिबान आतंकवादी संसद पर हमला क दिहले आ बम फोड़त आ गोलीबारी करत घुस गइले. बाकिर सुरक्षाबल के जवान सातो आतंकवादियन के मार गिरवले. एह हमला में पाँच गो नागरिको के मौत हो गइल बा.\nमुंबई का किनार समुद्र में डूबत एगो जहाज जिंदल कामाक्षी से भारतीय नौसेना 20 गो क्रू मेंबर्स के बचा लिहले.\nकाल्हु योग दिवस का मौका पर उपराष्ट्रपति हामिद अंसारी के गैर-मौजूदगी पर बिना पूरा जानकारी कइले बीजेपी नेता राम माधव ट्वीट क के सवाल उठा दिहले. बाद में पता चलल कि उपराष्ट्रपति के नेवतले ना गइल रहुवे. बाद में राम माधव आपन ट्वीट हटा लिहलें आ अपना गलती ला माफी मांग लिहलन बाकिर सरकार के त फजीहत होइए गइल.\nचीन आजु कैलाश-मानसरोवर यात्रा खातिर दुसरका रास्ता से भारतीय श्रद्धालुअन के पहिलका जत्था ला नाथू ला दर्रा खोल दिहलसि. पहिले वाला लिपूलेख दर्रा के अलावे ई नया आ सुविधाजनक राह बावे.\nलगातार सातवां दिने सोमारो के देश के शेयर बाजार में तेजी के माहौल बनल रहल आ सेंसेक्स 414 अंक के बढ़त लिहलसि आ निफ्टी 128 अंक के. मानसून के सहज आ बढ़िया बढ़ाव के एह बढ़ती के कारण बतावल जात बा.\nजम्‍मू कश्‍मीर में कुलगाम जिला के एगो मकान में लुकाइल हिजबुल मुजाहिददीन के दू गो आतंकवादियन के मार गिरावल गइल बा. 14 घंटा ले चलल मुठभेड़ का बाद मकान के बम से उड़ा दीहल गइल आ दुनू आतंकी ओही में दबा के मर गइले.\nनई दिल्‍ली के जंतर मंतर पर सैनिक रहल लोग के लगातार सिलसिलेवार भूख हड़ताल के 8 दिन हो गइल आजु. रोजे एगो नया समूह भूख हड़ताल पर बइठत बा आ जबले एक रैँक एक पेंशन देबे के एलान ना हो जाई तब ले एह सिलसिला के चालू राखे के बात कहल जात बा.\nबांगला देश साथे तीन गो एकदिना के सीरीज खेले गइल भारत के क्रिकेट टीम अपना धुरंधर कप्तान महेन्द्र सिंह के कप्तानी का बावजूद लगातार दुनू एकदिना हार के सीरीज गँवा दिहलसि आ अब बंगला देश तिसरको मैच जीत के व्हाइटवाश करे का फिराक में लाग गइल बा. एह हार पर रो पड़ल धोनी कहलन कि अगर उनुका से कप्तानी छोड़े के कहल जाव त ऊ छोड़ दीहें आ महज खिलाड़ी बन के खेले ला तइयार बाड़े. बतावल जात बा कि टीम में कलह एह घरी अपना चरम पर बा.\n20 जुलाई से जिम्बाब्वे दौरा शुरू होखे वाला रहुवे भारती क्रिकेट टीम के बाकिर अब टीम के थाकल बतावत दौरा रद्द कर दीहल गइल बा.\nयूपी के मेडिकल काॅलेजन में दाखिला खातिर अभ्यर्थियन के काउंसलिंग के काम आजु सोमार का दिन से शुरु हो गइल. काउंसलिंग लखनऊ के संजय गांधी आयुर्विज्ञान संस्थान, कानपुर के गणेश शंकर विद्यार्थी मेडिकल कॉलेज, इलाहाबाद के मोती लाल नेहरू मेडिकल कॉलेज आ मेरठ के लाला लाजपत राय मेमोरियल मेडिकल कॉलेज में आनलाइल करावल जात बा. शुरु में सर्वर में कुछ दिक्कत आइल रहुवे जवन बाद में ठीक हो गइल.\nआजुए से यूपी के राजस्व विभाग में लेखपालन के 13650 गो पद पर बहाली खातिर ऑनलाइन आवेदनो के शुरूआत भइल बा जवन 22 जुलाई ले चली. आवेदन शुल्क जमा करे के आखिरी तारीख 21 जुलाई राखल गइल बा. बाकी लोग ला 300 रुपिया फीस राखल गइल बा जबकि एससी एसटी खातिर 150 रुपिया. आवेदन करत घरी तीन जगहा के विकल्प देब के होखी जहाँ सेंटर मिले.\nबिहार विधानसभा चुनाव में राजद आ जदयू के गठबन्हन का तरफ से नीतीश के नेता मानल गइल बा बाकिर राजग गउबन्हन में सभे अपना के नेता बनवावे जतावे मे लागल बा. राष्ट्रीय लोक समता पार्टी के कहना बा कि उपेन्द्र कुशवाहा के मुख्यमंत्री के रूप में परोसल जाव त भाजपा के सीपी ठाकुर अपने के मुख्यमंत्री के दावेदार बतावत दावा परोस दिहले बाड़न. कुशवाहा के पार्टी के कहना बा कि पिछला बेर भाजपा 102 सीट पर लोजपा 74 सीट पर लड़ल रहुवे. अबकियो ई लोग ओतने सीट से लड़े आ बाकी के 67 सीट उनुका गोल के दे दीहल जाव. एही बीच भाजपा के राष्ट्रीय अध्यक्ष अमित शाह ने बिहार भाजपा के विधानसभा चुनाव में दू तिहाई सीट जीते के निशान दिहले बाड़न.\nसुप्रीम कोर्ट ले मामिला चहुँप गइला का बाद यूपी सरकार शाहजहांपुर के जरा के मुआवल पत्रकार जगेंद्र सिंह के बेटा के सरकारी नौकरी देबे आ तीस लाख रुपिया मुआवजा में देबे के एलान कइले बिया. साथही उनकर कब्जावल जमीनो वापिस करावे के भरोसा दिहले बाड़न मुख्यमंत्री अखिलेश यादव.\nबलिया जिला के उरदैना गाँव के एगो पन्द्रह बरीस के लड़िकी के लाश रसड़ा के गोपालपुर गांव का नाला का नियरा अतवार का दिने मिलल बा.\nबलिया जिला के चितबड़ागांव के बरैया का पोखरा में नहाए गइल दू गो लड़िकन के मौत अतवार का दिन नहात घरी हो गइल.\nबलिए के नरहीं सोहांव गांव का नियरा शनिचर रात ट्रैक्टर आ कमांडर जीप के टक्कर का बाद फेफना से बक्सर जात कमांडर जीप पर सवार एगो आदमी के मौत ठाँवे पर हो गइल आ दू जने गंभीराहे घवाहिल गो गइलन.\nगोरखपुर के कैंट आ चौरीचौरा इलाका के दू जगहा भइल हादसा में दू आदमी के मौत हो गइल. एक आदमी स्टेशन रोड के एगो दुकान का सोझा खड़ा रहलन कि अचके में बगल में खड़ा जीप के खलासी गाड़ी चला दिहलसि आ ओकरा धक्का से ओह आदमी के मौत हो गइल.\nगोरखेपुर के पिपराइच इलाका के गौरा गाँव के एक आदमी के ओकरे भाई भतीजा खेत के मेड़ काटे का झगड़ा में पीट पीत के जान ले लिहले सं.\nजौनपुर के रेहटी गाँव का लगे भइल सड़क हादसा में एगो ट्रक से लागल धक्का से मोटरसाइकिल पर पीछे बइठल एगो औरत के मौत हो गइल आ चलावे वाला बहुते घवाहिल हो गइल.\nमऊ के निजी स्कूलन के सोमार से खोले के योजना रहुवे बाकिर जिलाधिकारी एकरा के कड़ाई से रोक दिहले बाड़न. कहलन कि 1 जुलाई से पहिले कवनो शिक्षण संस्थान ना खोलल जा सके.\nमऊ के सरायलखंसी इलाका के इमिलियाडीह में अतवार का भोरे बिजली के पोल पर चढ़के तार ठीक करे का फेर में एगो नवही के करंट लाग गइल आ गिर के ओहिजे ओकर मौत हो गइल.\nगरमी के छुट्टियन का बाद वाराणसी के स्कूल आज सोमार 22 जुलाई से खुल गइली सँ.\nमैट्रिक परीक्षा में कम नंबर अइला का दुखे सारण जिला के नया गांव के सरपंच के बेटी शनिचर के देर रात जान दे दिहलसि.\nसारण जिला के गड़खा बाजार के पाँच बरीस के एगो लड़िका के ओकरे पट्टीदार जहर खिआ के मुआ दिहले. जहर खिअवला से बेहोश पड़ल लड़िका के सदर अस्पताल में इलाज का बावजूद मौत हो गइल.\nगोपालगंज जिला के हथुआ इलाका के रेपुरा गांव में चार बरीस के एगो बच्ची से ओकर चाचा लागे वाला एगो आदमी दुराचार क के भाग गइल. ओकरा के अस्पताल में भरती करावल गइल बा.\nसिवान जिला के दरौली में अपना महतारी का साथे सूतल एगो लड़िकी के कुछ बदमाश उठा ले गइले आ ओकरा से दुराचार कइला का बाद बेहोश हालत में छोड़ के भाग गइले. सबेरे ओकरा के देख के उठा के अस्पताल में भरती करावल गइल बा आ चार जने का खिलाफ मुकदमा लिखल गइल बा. कवनो आदमी के नाम के पता नइखे.\nपश्चिमी चंपारण के धनहां इलाका में यूपी के कर्महवा गांव के एगो आदमी भैस चरावत घरी बिदक गइल आ ओकरा के धरे का फेर में उ बांसी नदी में जा गिरल जहाँ ओकर मौत हो गइल.\nमोतिहारी के चकिया इलाका के बैसाहा गांव का लगे बस का धक्का से मोटरसाइकिल सवार एगो अमीन के मौत ठाँवे पर हो गइल. ऊ कुअवां पंचायत के धंधही गांव के रहलन.\nउत्‍तर प्रदेश सबऑर्डिनेट सर्विस सेलेक्‍शन कमीशन एके संगे 3587 पद पर पंचायत अधिकारियन के बहाली खातिर आवेदन मंगवले बावे जवना के 8 जुलाई ले दीहल जा सकी. बहाली खातिर चुनल जाए के फैसला महज “इंटरव्यू” ले के कइल जाई.


(बुध 14 सितम्बर)\nप्रो॰ सुशांत दत्त गुप्ता के विश्व भारती के नयका कुलपति बनावल गइल बा.\nहिन्दुस्तान के प्रधानमंत्री पद खातिर अगिला चुनाव में नरेन्द्र मोदी आ राहुल गाँधी में मुकाबिला होखे के बात अमेरकी संसद के एगो रिपोर्ट में कहल गइल बा. एह खबर पर भाजपा के प्रतिक्रिया तनी सम्हल के रहल बाकिर कांग्रेस कुछ कहे से इंकार कर दिहलसि. रिपोर्ट में गुजरात के विकास खातिर नरेन्द्र मोदी के प्रशंसा बाकिर राहुल गाँधी कुछ गलती का चलते उनुका प्रतिष्ठा में कमी के बाति कहल गइल बा. रिपोर्ट में कहल गइल बा कि दुनु नेता अपना अपना पार्टी का तरफ से प्रधानमंत्री खातिर उभरत उम्मीदवार बाड़े. रिपोर्ट पर आपन टिप्पणी करत भाजपा प्रवक्ता के कहना रहे कि अबही भाजपा आपन प्रधानमंत्री के उम्मीदवार तय नइखे कइले.\nनंदन नीलेकणि “आधार” के हिंदी वेबसाइट http://121.240.240.22/uidai_hindi/ के उद्घाटन हिन्दी दिवस का दिने कइलन.\nलैंगिक समानता अउर महिला सशक्तीकरण खातिर समर्पित यूएन वीमेन बुध का दिने कहलसि कि संस्था कर्नाटक के स्थानीय निकायन में चुनाइल महिला प्रतिनिधियन के सशक्त बनावे खातिर कर्नाटक सरकार का साथे मिल के काम करी.\nदिल्ली उच्च न्यायालय एगो याचिका पर सुनवाई करत दिल्ली विश्वविद्यालय से कामकाजी आवदेकन खातिर पीएचडी प्रवेश प्रक्रिया के जानकारी मँगलसि.\nनरेन्द्र मोदी का देखा देखी शंकर सिंह वाघेलो तीन दिन उपास रहीहें. नरेन्द्र मोदी बीतल बाति भुला के आगा बढ़े खातिर त वाघेला बितलका बाति याद करावत उपास रहीहे.\nचेन्नई का लगे मंगल रात भइल रेल दुर्घटना चालक का गलती से भइल. एह दुर्घटना में 10 लोग मर गइले आ 86 जने घाहिल हो गइले. दिन भर यातायात थथमल रहला का बाद बुध के देर साँझि से रेल परिचालन चालू हो गइल.\nदिल्ली उच्च न्यायालय दिल्ली विकास प्राधिकरण के ओह प्रस्ताव के सकार लिहलसि जवना में हाल के दिल्ली बम विस्फोट में मराइल लोग के परिजन के 1981 का रोहिणी योजना के भूखंड आवंटन में प्राथमिकता दिहल जाई.\nझारखण्ड के सगरी पंचायतन के ई-इनेबुल बनावल जाई आ एकरा खातिर राज्य के 4500 पंचायतन के ‘इलेक्ट्रानिक डिलिवरी सिस्टम’ से जोड़ दिहल जाई.\nदेश के जनता अपना सांसदन के हंगामा आ हल्ला गुल्ला मचावे का आदत से परेशान बाड़े. उनुका शिकायत बा कि एह चलते पिछला सत्र में बहुते विधेयक पारित भा पेश ना हो सकल.\nलश्कर-ए- तैयबा के डिवीजनल कमांडर के मरइला के एक दिन बाद जम्मू कश्मीर के सोपोर कस्बा में आतंकवादी बुध का दिने अर्धसैनिक बल के एगो शिविर पर हमला कइले बाकिर हमला से कवनो नुकसान ना हो पावल.\nतेलंगाना मुद्दा पर ओहिजा हड़ताल के दूसरका दिन.\nभारत में घुसपैठ करत तीन गो औरत आ चार गो बच्चा समेत एक दर्जन बांग्लादेशी नागरिकन के त्रिपुरा में गिरफ्तार कर लिहल गइल बा.\nअमर सिंह के चिकित्सा रिपोर्ट अदालत में पेश कर दिहल गइल जवना में उनुका के अबही अस्पताले में राखे के कहल गइल बा.\nभाजपा अध्यक्ष अपना तोंद के चर्बी निकलवावे के आपरेशन करवलन.\nसंयुक्त राष्ट्र में फिलीस्तीन के संप्रभु राष्ट्र बनावे के समर्थन करी रूस. अमेरिका एकरा के वीटो करे के धमकी दिहले बा.\n2जी स्पेक्ट्रम आवंटन अउर एयरसेल-मैक्सिस सौदा के जाँच करत सीबीआई हाल में केंद्रीय दूरसंचार मंत्री रहल दयानिधि मारन आ उनुका भाई कलानिधि मारन से पूछताछ कइलसि.\nमहंगाई 9.78 फीसदी बढ़ल त एह चलते रिजर्व बैंक बढ़ा सकेला आपन दर, जवना से उद्योग के बढ़न्ती में सुस्ती आई आ जनता पर बोझा अउरी बढ़ जाई.\nप्याज के निर्यात रोके के सरकारी फैसला का विरोध में महाराष्ट्र के प्याज उत्पादकों आपन प्याज बेचल बंद कर दिहले जवना चलते एहू हफ्ता महाराष्ट्र में प्याज के दाम बढ़ते गइल.\nवाहन निर्माता महिंद्रा समूह आजु अपना पहिला विमान के पहिलका प्रायोगिक उड़ान भररवलसि जवन सफल रहल. एह विमान में पाँच यात्री सफर कर सकेले.\nरिलायंस कैपिटल के जीवन बीमा कारोबार के 26 फीसदी हिस्सेदारी जापानी कम्पनी निप्पॉन लाइफ इंश्योरेंस के बेचे के प्रस्ताव बीमा नियामक सकार लिहलसि.\nबुध का दिने शेयर बाजार में तेजी रहल आ सेंसेक्स 242 अंक ऊपर बंद भइल.\nबॉलीवुड के मेगास्टार अमिताभ बच्चन के एह बाति के दुख बा कि भारतीय फिल्म उद्योग में फिल्मन के संरक्षित राखे के आ अभिलेखित करे के काम नइखे होत.\nबॉलीवुड अभिनेत्री शबाना आजमी के कहना बा कि प्रख्यात फोटोग्राफर गौतम राजाध्यक्ष एगो फिल्म के निर्देशन करे के योजना बनावत रहलें आ ओकर पटकथा शबाना का लगे छोड़ गइल रहले.\nअभिनेता इमरान खान महाराष्ट्र सरकार के ओह फैसला का खिलाफ याचिका दायर कइले बाड़न जवना में शराब पिये खातिर कम से कम पचीस साल के उमिर होखे के चाहीं.\nशाहिद कपूर आ सोनम कपूर अभिनीत ‘मौसम’ के टोरंटो अंतर्राष्ट्रीय फिल्म महोत्सव में प्रदर्शनना हो पाई काहे कि एकरा सेंसर बोर्ड से प्रमाणपत्र मिले में देरी हो रहल बा.\nअभिनेत्री शिल्पा शेट्टी चार साल बाद ‘द डिजायर’ से वापिस आइल बाड़ी बाकिर एकरा के ऊ आपन आखिरी फिल्म बतावत बाड़ी.\nकेंद्रीय खेल मंत्री अजय माकन चीन में आयोजित पहिला एशियाई चैम्पियंस ट्रॉफी जीतके लवटल भारतीय हॉकी टीम के हर खिलाड़ी के 1.5 लाख रुपिया देबे के एलान कइले. पहिले पचीस पचीस हजार रुपिया देबे के बात कहल रहे जवना से खिलाड़ी अपना के बेइज्जत महसूस करत रहले. एकरा अलावे महाराष्ट्र आ पंजाबो सरकार इनाम घोषित कइले बिया.\nहरारे एकदिना में पाकिस्तान जिम्बाब्वे के 271 रन के निशान पार करे खातिर दिहले बा.\nहिंद केसरी आ रुस्तम-ए-हिंद पुरस्कार जीत चुकल आ 1970 के राष्ट्रमंडल खेल में कुश्ती के स्वर्ण पदक जीते वाला हरीशचंद्र बिराजदार के बुध का दिने 73 साल का उमिर में निधन हो गइल.


(बुध,9नवंबर)\nलखनऊ के दू गो मुख्य चिकित्सा अधिकारियन के हत्या के मामिला के जाँच करे वाला सीबीआई टीम के आजु बुध का दिने अदालत से दू महीना के अउरी समय दे दिहल गइल.\nमऊ के स्वतंत्रता सेनानी, चन्द्रभान गुप्त के मंत्री मण्डल में मंत्री रहल, विधायक रहल रामविलास पाण्डेय के आजु पंचानबे साल का उमिर में निधन हो गइल. उनुकर अंतिम संस्कार काल्हु दोहरी घाट पर कइल जाई.\nफैजाबाद के इनायतनगर इलाका में एगो सड़क दुर्घटना में आचार्य नरेन्द्रदेव कृषि विश्वविद्यालय के वैज्ञानिक डा॰ पीएन सिंह आ बिहार कृषि विश्वविद्यालय के अमरनाथ प्रसाद के मृत्यु हो गइल आ चार गो शोध छात्र घवाहिल हो गइले.\nभाजपा के स्वाभिमान यात्रा के दुसरका चरण में आजु बहराइच से राजनाथ सिंह आ हमीर पुर से कलराज मिश्र आपन आपन यात्रा शुरु कइलन. एह चरण के समापन सत्रह नवम्बर के अयोध्या में होई.\nबलिया के ददरी मेला आजु से शुरु हो गइल. कातिक नहान खातिर भारी भीड़ बलिया पहुँचल शुरु हो गइल बा. एह साल ददरी के मेला अपना पारंपरिक जगहा से हट के लागल बा काहे कि मेला क्षेत्र के जमीन पर लोग मकान बना लिहले बा.\nउत्तर प्रदेश के विपक्षी दलन के आरोप बा कि मायावती सरकार के सबले भठियारा बतावे वाला वरिष्ठ पुलिस अधिकारी डी.डी. मिश्रा के नजरबंद कर दिहल गइल बा.\nअलीगढ़ में पुलिस बुध का दिने एगो अवैध हथियार फैक्ट्री के भंडाफोड़ करत तीन गो अपराधियन के 40 गो तमंचा का साथे गिरफ्तार कर लिहलसि.


(अतवार 11 सितम्बर)\nपश्चिम बंगाल के मुख्यमंत्री रहल बुद्धदेव भट्टाचार्य अतवार का दिने कहलन कि प्रधानमंत्री मनमोहन सिंह के सात साल के शासन में गरीबी आ बेरोजगारी अउरी बढ़ गइल.\nसीबीआई आजु अतवार का दिने अवैध खनन मामिला में पहिले से गिरफ्तार आ कर्नाटक के मंत्री रहल जी. जनार्दन रेड्डी के कारोबार का बारे में अउरी जानकारी जुटावे बदे रेड्डी के सहयोगियन का घरे छापा मरलसि.\nदिल्ली उच्च न्यायालय में तैनात सुरक्षाकर्मी अब सोमार से ना त मोबाइल फोन पर बतिया सकीहें ना ड्यूटी का दौरान अखबार पढ़ सकीहें.\nमध्य प्रदेश के जबलपुर में बेटी रोटी मँगलसि त बाप सलीम अपना ओह नौ साल के बेटी नूर सबा पर किरासन तेल डाल के आग लगा दिहलसि. बेटी के गंभीर हाल में विक्टोरिया अस्पताल में भरती करावल गइल बा.\nविद्रोही संगठन गारो नेशनल लिबरेशन आर्मी के धमकी का बाद कि ऊ गारो हिल्स इलाका बम विस्फोट करी समूचा मेघालय में अलर्ट घोषित कर दिहल गइल बा.\nनक्सली समर्थक डॉ. बिनायक सेन जेल में बंद पीपुल्स यूनियन फॉर सिविल लिबर्टीज के सचिव सीमा आजाद के रिहाई खातिर लोग से आवाज उठावे के गोहार कइले बाड़न.\nएयरपोर्ट मेट्रो से रोजाना 15000 यात्री सफर करेलें.\nएगो आंकड़ा का हिसाब से हाल के मानसून सत्र में नवजवान सांसद बहस में कम भागीदारी कइले.\nअबही अउर पाँच दिन ले सक्रिय रही मानसून.\nसेना के पूर्व अधिकारी रहल भुवन चंद्र खंडूड़ी के आजु अतवार का दिने उत्तराखण्ड के मुख्यमंत्री पद के दुसरकी बेर किरिया धरावल गइल. एक बेर पहिले बनल रहले त पोखरियाल उनुका के हटा के मुख्यमंत्री बनले. अबकी पोखरियाल के हटा के खंडूड़ी के मुख्यमंत्री बनावल गइल.\nतमिलनाडु के रामनाथपुरम जिले में हथियारन से लैस आ पथराव करत भीड़ पर काबू करे खातिर पुलिस गोली चलवलसि जवना से तीनआदमी के मौत हो गइल. मरल लोग के परिजन के एक एक लाख रुपिया सहायता राशि दिहल जाई.\nअन्ना हजारे कहले बाड़न कि अगर जन लोकपाल विधेयक के जल्दिये कानून ना बनावल गइल त ऊ फेर से आंदोलन शुरू कर दीहें.\nआजु देश में कई जगहा, आ खास कर के मुंबई में श्रद्धा विश्वास के साथ भक्त लोग गणपति बप्पा मोरया का नारा के साथ गणपति के प्रतिमा विसर्जित कइले.\nराजनीतिक हलचल आ गठबंधन के साझेदारन से नोक-झोंक का बीच अर्जुन मुंडा आजु अपना मुख्यमंत्रित्व काल के पहिला साल पूरा कर लिहले.\nसामाजिक अधिकार कार्यकर्ता हमेशा का तरह नक्सलियन के समर्थक होखे का संदेह में गिरफ्तार छत्तीसगढ़ निवासी लिंगाराम कोडोपी के रिहा करे के माँग कइले बाड़े. ओकरा पर आरोप बा कि ऊ एस्सार समूह के धन नक्सलियन के दिहले रहुवे.\nसीबीआई के विशेष अदालत घूस लेबे का आरोप में गरिफ्तार नेशनल एल्यूनिमियम कॉरपोरेशन के पूर्व अध्यक्ष आ प्रबंध निदेशक ए.के.श्रीवास्तव के जमानत याचिका खारिज कर दिहलसि.\nहैदराबाद में अतवार का सबेरे भइल एगो हादसा में पूर्व क्रिकेटर कप्तान आ सांसद मोहम्मद अजहरूद्दीन के भगीना अजमल उल रहमान (16)के मौत हो गइल आ बेटा मोहम्मद अयाजुद्दीन (19)अबहियो जिनिगी आ मौत का बीच झूलत बा. बतावल जात बा कि अयाजुद्दीन के मोटरसाइकिल स्किड कर, बिछला, गइल रहे.\nमुम्बई में अतवार का दिने मूर्ति विसर्जन जुलूस देखे का दौरान छज्जा गिर गइला से एक आदमी के जान चल गइल आ छह जने घवाहिल हो गइल बाड़े.\nमाकपा नेता सीताराम येचुरी कहले बाड़न कि साम्प्रदायिक हिंसा विधेयक में जाति के शामिल ना कइल जाव. धर्म के शामिल कइला पर उनुका कवनो आपत्ति नइखे.\nदक्षिणी पाकिस्तान में आइल बाढ़ से प्रभावित लोग के सहायता खातिर चीन पाकिस्तान के 47 लाख डॉलर के सहायता दी.\nबांगला देश के प्रधान मंत्री शेख हसीना त्रिपुरा के दौरा पर एह साल का आखिर में अइहें जहाँ उनुका के एगो विश्वविद्यालय मानद डाक्टरेट के उपाधि दी.\nलीबिया में विद्रोहियों के प्रमुख नेता मुस्तफा जलील त्रिपोली पहुंच गइल बाड़े.\nन्यूयार्क में वर्ल्ड ट्रेड सेंटर का लगे ओहपर भइल आतंकी हमला के दसवीं बरखी पर लोग मौन रहि के मराइल लोग के श्रद्धांजलि दिहले.\nअमेरिका में वैज्ञानिक अइसन नयातत्व ‘एलिनेट’ खोज निकलले बाड़े जवना से कम खर्च में लमहर समय ले चले वाली बैटरी बनावल संभव हो पाई.\nअफगानिस्तान के वारदाक प्रांत में शनिचर के भइल एगो आत्मघाती कार विस्फोट में दू लोग मारल गइल आ नाटो के अंतर्राष्ट्रीय सुरक्षा सहायता बल (आईएसएएफ) के 102 कर्मी घाहिल हो गइले.\nदू दिन ले लोग का नजर से परे रहला का बाद नेपाल के सत्ताधारी माओवादी पार्टी के प्रमुख, पुष्प कमल दहल प्रचंड पूर्वी नेपाल में सामने आ गइले बाकिर नइखन बतावत कि एह बीच ऊ कहवाँ रहले.\nपाकिस्तान के प्रधानमंत्री यूसुफ रजा गिलानी अपना अधिकारियन से निर्यात बढ़ावे खातिर भारत आ चीन जइसन इलाकाई देशन पर ध्यान देबे के कहले.\nतंजानिया के जंजीबार इलाका में हिन्द महासागर में एगो नाव डूबला से नाहियो त 200 लोग के मौत हो गइल बा.\nभारत में इंटरनेट के बढ़त इस्तेमाल का चलते अब ई-ट्यूटोरियल लोकप्रिय हो रहल बा. अंदाजा लगावल जात बा कि साल 2015 ले एकर बाजार 3,500 करोड़ रुपिया के हो जाई.\nविदेशी संस्थागत निवेशक पिछला हफ्ता देश के शेयर बाजार में कुल 58.8 करोड़ डॉलर के लिवाली कइलन.\nछोटी कम्पनियन खातिर मोबाइल पर विज्ञापन कइल सबले फायदा के सौदा रही. ई बाति एसएमएस आधारित सोशल नेटवर्किंग वेबसाइट चलावे वाली कम्पनी एसएमएस गपशप कहले बिया. कंपनी के इरादा मौजूदा कारोबारी साल में 100 करोड़ रुपिया के आमदनी कइला के बा.\nदूध आपूर्ति कम्पनी मदर डेयरी दूध के दाम फेर दू रुपिया हर लीटर पर बढ़ा दिहले बिया. ई बढ़ोतरी आजु से लागू हो गइल बा.\nबतावल जात बा कि गायक सोनू निगम के तबियत आजु काल्हु खराब बा.\nनिर्माता पंचम सिंह महात्मा गांधी के जीवन पर 300 कड़ियन के टेलीविजन धारावाहिक बनइहें जवना काम में गांधीजी के परपौत्र विवान गांधी उनुका के सहयोग दीहें.\nआंध्र प्रदेश के मुख्यमंत्री रहल आ दिवंगत एन.टी. रामा राव के बेटा, जे तेलुगू अभिनेता हउवें, एन. बालाकृष्णा अतवार का दिने साफ कर दिहलन कि ऊ अगिला विधानसभा चुनाव लड़ीहें.\nप्रसिद्ध फिल्मकार संतोष सिवान के फिल्म ‘उरुमी’ बुसान में होखे जा रहल अंतर्राष्ट्रीय फिल्म महोत्सव खातिर चुनाइल बा. नौ दिन चले वाला ई फिल्म महोत्सव छह अक्टूबर से शुरू होखी.\nबॉलीवुड अभिनेत्री जूही चावला के कहना बा कि टेलीविजन से प्रीति जिंटा, माधुरी दीक्षित, रवीना टंडन समेत कई माथ अभिनेत्रियन के आपम मौदूदगी बनावे राखे के मौका मिलल बा. अब जूही चावलो छोटका परदा पर आवे वाली बाड़ी.\nचउथको एकदिना भारत के कामे ना आइल आ बरखा का चलते खेल ड्रा हो गइल. कम से कम हार से त बाच गइल भारत के क्रिकेट टीम बाकिर सीरिज इंगलैण्ड का हाथे लाग गइल.\nएशियाई चैम्पियंस ट्रॉफी में भारत बनल एशियाई हॉकी के चैम्पियन. पाकिस्तान के 4-2 से हरवलसि. फैसला पेनल्टी शूट आउट में भइल एहसे गोलकीपर श्री जैस के बधाई.\nभारतीय क्रिकेट टीम चउथका एकदिना में इंगलैण्ड के 281 रन के निशाना दिहले बिया जवना का जबाब में इंग्लैंड 21 ओवर में तीन विकेट के नुकसान पर 109 रन बनवले बा.\nएशियाई चैम्पियंस ट्रॉफी में मलेशिया के कांस्य पदक मिलल जे जापान के हरा के ई पदक जीतले.


Kharmas Effects on life Read Article in Bhojpuri - Bhojpuri: खरमास बितला के बादे जनजीवन पूरी तरह से पटरी पर आवेला – News18 हिंदी\nखरमास महीना के हिन्दू धर्म में पौष महीना कहल जाला.एह साल खरमास 16 दिसंबर के चढ़त बा अउर 14 जनवरी के उतरत बा. ऋतु के हिसाब से एह समय शिशिर ऋतु चलत बा. अपना देश में तीन तरह के मौसम- जाड़ा, गर्मी, बरसात अउर छः तरह के ऋतु के वर्णन वेद में भी मिलेला. ग्रीष्म, वर्षा, हेमंत, शिशिर, शरद अउर बसंत.\nLast Updated : January 10, 2022, 17:30 IST\nशिशिर ऋतु के बारे में यजुर्वेद में कहल गईल बा कि एह ऋतु में- वृक्षों की शोभा चली जाती हैं. दिन बल पूर्वक आगे बढ़ता है. भोजपुरी में कहल गईल बा कि “पूस के दिन फुस”. अपना देश में मौसम अउर ऋतु के खेती के संगे बड़ा नजदीकी सम्बन्ध बा. एकर बरनन एगो कविता में देखल जाय-पूस मास अति फूस ए सखि, जउवा फूटेला बालि/ एक बालि सुगवा ले आइत, दिहितीं लाख असीस.\nभोजपुरी भाषा में ‘बारहमासा’ के खूब नीमन बरनन मालिक मुहम्मद जायसी जी कइलें बानी. विरह के बेधक बरनन उहां के बारहमासा गीतन में मिलेला. एगो अइसने गीत में विरहिणी के दशा के बरनन के देखल जाय-\nपूस में सखि परेला कुहेरा, धूंध काल ना सूझहीं.\nअस पुरुष असि नारि नाहीं, और सो मन लावहीँ..\nएह महीना के खरमास कहें के पीछे एगो कथा परचलित बा. ‘खर’ के मतलब होला गदहा.कहल ई जाला कि सूर्य देवता सात घोड़ा वाला रथ पर सवार होके अनवरत पूरा ब्रह्मांड के चक्कर लगावें लें.एक बार एक सरोवर के पास, अपना रथ के रोक के घोड़न के पानी पिलावें लगलन. पानी पियला के बाद घोड़न में सुस्ती आ गईल. सूर्य देवता के पास में दुगो गदहा के चरत दिखाई देलन. सूर्य देवता अपना रथ में एह गदहन के अपना रथ में नाधी के रथ हांक दिहलन. एक महीना बाद, जब लौटलन तब फेरु से अपना घोड़न के रथ में जोते खातिर नधलन. लगातर चलला के बाद घोड़न के कुछ आराम मिलल. एकरा बाद घोड़ा फेरु अपना पहिले वाला चाल में पूरा बेग से दौड़ लगावें लगलन.\nएह कथा के अलावा ज्योतिषीय गणना के हिसाब से सूर्य जब धनु राशि में प्रवेश करेलन,तब आपन सारा तेज गुरु के घर में समेट लेने.सूर्य के दूसरा राशि में प्रवेश के समय के संक्रांति काल कहल जाला. अइसन मान्यता बा कि जब सूर्य एह राशि में प्रवेश करेलन तब तमाम तरह के बीमारी, मन में चंचलता, ग्राहस्थिक जीवन में सुख-चैन-समृद्धि से वंचित होवें के पड़ेला. एह से शादी-सगाई, यज्ञोपवीत, गृहप्रवेश, मुंडन आदि संस्कार से परहेज करें के हिन्दू धर्म मे विधान बतावल बा. विवाह होई त शारीरिक आ भावनात्मक सुख ना नसीब होई. व्यवसाय में घाटा लागि. कर्ज बढ़ी जाई. गृह प्रवेश चाहें खरमास में नया घर बनवला पर परिवार कभी सुख-निरोग से ना रहीं पाई. एह खरमास काल में सब तरह के शुभ कार्य करें से मनाही बा. बाकी प्रेम विवाह, स्वंम्बर करें के मनाही नइखे. मांगलिक पूजा कार्य भी वर्जित नइखे.\nसमय चक्र बदला के बाद ही ग्राहस्थिक जीवन के नया सिरा से संजोये के कोशिश शुरू होला. खेती के काम में लागल किसानन के खेत में फसल देख के अभी मन में हुलास ना पैदा होला. काहे कि पौधन के बाढ़ अभी छोट रहेला. एह जाड़ा के रात में कहानीकार प्रेमचंद के कहानी “पूस की रात” के अक्सर याद आवेला. जब हल्कू किसान अपना पालतू कुकुर झबरा के संगे खेत के रखवारी में कड़कड़ाती ठंड के मार झेलत पशुअन से फसल के रक्षा खातिर खेत अगोरे के विवश रहलन. जब यकायक कउड़ा के गरमी पाकर थोड़ा झपकी लागल कि पशुअन के झुंड पूरा खेत चट कर गइलन.\nअल सुबह जब मेहरारू खेत पहुँचल, त ई देखि के हैरान हो गईल कि अब साहूकार के कर्ज कइसे दियाई. हल्कू किसान एह बात से जरूर थोड़ा सकून महसूस कइलन कि अब कम से कम जाड़ा के ठिठुरत रात में खेत के रखवारी से त पिंड छूटी. बाकी साहूकार के कर्ज मेहनत-मजूरी कर के चुका दिहल जाई. दरअसल प्रेमचंद ‘पूस की रात’ कहानी के जरिये किसानन के खेती छोड़ि के मजदूर बनें के दास्तान बतावत बाड़न. आजु भी लगभग ऊहे स्थिति बा. छुटा गोवंश की वजह से हर गांव में किसानन के हल्कू किसान वाली जलालत झेले के पड़त बा. अब खेती- किसानी के काम अइसन फायदेमंद नइखे रही गईल. अगर खेती के अलावा कवनों और विकल्प मिलीं, तब एगो अनुमान के मुताबिक लगभग सत्ताईस सौ किसान प्रति दिन खेती छोड़े खातिर तैयार बाड़न.\nएह तरह से देखल जाय तब, भले खरमास महीना में कवनों शुभ काम करें से मना कइल बा. बाकी किसानन खातिर एह महीना के बहुत लाभदायक भी न कहल जा सकें. एह समय खेती के नाव अभी बीच दरियाव मझधार में अटकल बा. खेत में पटवन से लेकर खाद-छिड़काव के में खर्च बढ़ल जाट बा. फसल पर कब मौसम के मार पड़ीं, ओह से कतना नुकसान होइ, ओकर कइसे भरपाई होई, एकर अनुमान अभी ना लगावल जा सकें.एह तरह से देखल जाय त भले कवनों शुभ काम खरमास महीना में ठीक ना मानल जाला. बाकि, खेती- किसानी के लिहाज से भी पूस महीना के हरहर फुलहल ना मानल जा सकें.\nTags: Article in Bhojpuri, Bhojpuri News\nFIRST PUBLISHED : January 10, 2022, 17:30 IST


लाईव शो में व्यस्त बाड़न मनोज तिवारी – Anjoria\nसिनेमा भोजपुरी के मेगा स्टार मनोज तिवारी आजु कला्हु लगातार लाईव शो में व्यस्त बाड़े. हाल ई बा कि सबेरे एक शहर में त सँझिया दोसरा शहर में लाईव शो करत नज़र आवत बाड़े. पिछला दिने बिहार के औरंगाबाद में चर्चित उमगेश्वरी मंदिर में पहुंचले आ मां उमगेश्वरी के दर्शन पूजन कइलन. फेर रात में मां उमगेश्वरी महोत्सव में शामिल भइलन. एह बारे में बतावत मनोज तिवारी कहले कि माता उमगेश्वरी मंदिर वाला पूरा इलाका नक्सल प्रभावित ह. ओहिजे पांच दिसम्बर के रात में आयोजित कार्यक्रम में आस-पास के गांवन के करीब दू लाख लोग के भीड़ जुटल रहे उमगेश्वरी माता महोत्सव कार्यक्रम में. एहमें मनोज तिवारी के लगातार पांच घंटा गीत गावे पड़ल जबकि ऊ हमेशा दू अढ़ाई घंटे के कार्यक्रम करेले. सोचले रहले कि अउरिओ कलाकार आइल होखीहे से अपना टीम के गायकन के संगे ना ले गइल रहलन. ओहिजा जब मालूम भइल कि अकेलही गावे क बा त मजबूरन पाँच घंटा ले गावे पड़ल. काहे कि बेहिसाब भीड़ के निराश ना कइल जा सकत रहे. हालांकि मजमा सम्हारे ला दू अढ़ाई सौ सिपाहीओ मौजूद रहले.\nकार्यक्रम के बाद सबेरे उठलन त पहाड़ क सुन्दरता देख हैरान रह गइले. माता उमगेश्वरी के दर्शन करे चललन त संगे पांच-छः हजार लोग के जत्था चल पड़ल. लागल कि ओहमें कुछ नक्सलिओ शामिल बाड़े. मंदिर तक जाए में करीब दो हजार सीढ़ि चढ़े पड़ेला. करीब 400 सीढि चढ़ला पर एगो भव्य सूर्य मंदिर के दर्शन भइल. माता उमगेश्वरी के मंदिर में प्रतिमा एगो पत्थर का नीचे दबाइल बा आ ओह पत्थर के आकार शेषनाग जइसन लागेला. एहीजा आ के मनोज तिवारी कुदरत के चमत्कार पर सोचे लगलन. उमगा पहाड़ पर कुल 52 गो मंदिर बा, तालाबो बावने गो बा आ गांवो में 52 गो टोला बा. एहिजा के तालाबो 52 बीघा में बा. अब एह 52 के रहस्य जाने ला मनोज तिवारी दुबारा ओहिजा जाइल चहीहें.


जनता के जगवला से बदली भोजपुरी फिलिमन के तकदीर, कहलन सुजीत तिवारी – Anjoria\nभोजपुरी फ़िल्म निर्माण आ फाइनेन्स में अगुआ कंपनी सी पी आई मूवीज के सर्वेसर्वा सुजीत तिवारी के कहना बा कि हाल का कुछेक बरीसन में भोजपुरी फिलिमन के खराब हालत ला भोजपुरी सिनेमा से जुड़ले लोग जिम्मेदार बा. आ एह हालात में सुधार तबहिए हो पाई जन जनता के जगावल जाई.\nसात फरवरी के रिलीज़ होखे वाला फिलिम “प्रतिज्ञा २” के उदाहरण देत सुजीत तिवारी कहलन कि एह फिलिम के जानकारी देबे ला उ बड़हन हि्दी फिलिम, “धूम ३” अउर “जय हो”, के सहारा लिहलन आ एह फिलिमन का साथे अपना फिलिम के ट्रेलर जारी कइलन. एकरे नतीजा ह कि आजु बिहार के सिनेमा हॉल मालिकन में एह फिलिम के जबर्दस्त क्रेज़ बन गइल बा आ उ बढ़िया दाम देबे ला तइयार बाड़े.\nसुजीत तिवारी कहलन कि पब्लिसिटी कवनो फिलिम के सफलता ला अहम होला बाकिर भोजपुरी फिलिम निर्माता एह बात प धेयान ना देसु. दुख होला कि फिलिम रिलीजो हो जाले आ देखेवालन के पतो ना लागे. कहलन कि भोजपुरी निर्माता निर्देशकन के चाहीं कि हर ओह माध्यम के इस्तेमाल करसु जवना से दर्थकन ले फिलिम के बारे मे जानकारी दीहल जा सके. फिल्मो के बारे में पता चले. जहाँ ले मेहरारूवन के भोजपुरी फिलिमन से अलगाव के सवाल बा त ओकरा ला फूहड़ फिलिम जिम्मेदार बाड़ी सँ जवन भोजपुरी सिनेमा के बदनाम क दिहली सँ. कुछ सड़ल मछरियन का चलते पूरा तालाब गंदा लागे लागल बा. एहसे बढ़िया फिलिम बनावे वाला निर्माता निर्देशकन के चाहीं कि जनता के जगावसु आ अपना फिलिमन के बढ़िया होखे के जानकारी देसु.


यूपी आ बलिया न्यूज – 25 मई 2015 – टटका खबर\nवाराणसी में अपना मंत्रालय के रिपोर्ट कार्ड जारी करत रेल राज्य मंत्री मनोज सिन्हा कहलन कि सरकार के पूरा कोशिश बा कि ट्रैक कंजेशन के कम कइल जाव. एह चलते ना त कवनो नया ट्रेन चलावल जात बा ना ही कवनो नया परियोजना शुरू होखी. सगरी जोर एह बात पर रही कि पुरनका परियोजनन के पूरा करा लीहल जाव. बतवलन कि मुगलसराय इलाहाबाद सेक्शन पर तिसरका लाईन बिछावे के फैसला कइल गइल बा आ साल 2019 ले एकरा के बना लीहल जाई. मालगाड़ियन खातिर अलग से लाईन बिछावल जाई जेहसे कि ट्रेनन के आवाजाही सुगम हो सके.\nस्कूल बस में भीड़ का चलते विद्यार्थियन के खड़ा हो के चले के शिकायत करे वाला अभिभावक से सेक्रेडहार्ट स्कूल के संचाकल मार पीट कइलन आ उनुका बेटा आ बेटी के स्कूल से निकाल दिहलन. एह पर थाना में केस दर्ज करावल गइल बा.\nभदोही टीसन पर अतवार का दिने उपरी पुल के एगो गार्डर नीचे मालगाड़ी पर गिर पड़ल जवना चलते वाराणसी भदोही जंघई रेलमार्ग पर दू घंटा ले रेलगाड़ियन के आवाजाही रुक गइल. उपरी पुल अबहीं बनावल जात बा एही दौरान गार्डर नीचे गिर पड़ल. संजोग ठीक रहुवे कि केहू के जान ना गइल ना केहु घवाहिल भइल.\nमेहरारू से झगड़ा का बाद अपना छह बरीस के बेटा के गरदन काटत आदमी ओकरा के रोके चहुँपल एगो बूढ़ पर हमला कर दिहलसि आ टाँगी से घवाहिल क दिहलसि. हल्ला मचल त भागल आ पुल पर से नीचे कूद गइल आ अपनहु घवाहिल हो गइल. पुलिस तीनो घवाहिलन के अस्पताल में भरती करवलसि. घटना मऊ के खालसा चक मुहल्ला के ह.\nआजमगढ़ के बम्हौर गाँव में पोखरा से माटी काढ़े चहुँपल दू गो लड़िकयन के मौत पोखरा में डूबला का चलते हो गइल. एक घंटा बाद दुनू के लाश निकालल जा सकल.\nसम्पूर्णानंद संस्कृत विश्वविद्यालय के सालाना परीक्षा आजु से शुरु हो रहल बा. एकरा खातिर देश भर में 358 गो परीक्षा केन्द्र बनावल गइल बा. परीक्षा 8 जून ले चलेवाला बा.\nउत्तर प्रदेश बीएड संयुक्त प्रवेश परीक्षा के नतीजा आजु निकले वाला बा. 1 लाख 60 लोग एह परीक्षा में शामिल भइल रहुवे. जवना के नतीजा आजु सोमार के तीन बजे ले जारी क दीहल जाई.\nTags: बलिया न्यूज, यूपी


गोलबंदी, गठबन्हन आ कि गिरोहबन्दी (बतकुच्चन 169) | Anjoria\nगोलबंदी, गठबन्हन आ कि गिरोहबन्दी (बतकुच्चन 169)\nPosted by Editor | Sep 17, 2014 | बतकुच्चन, भाषा |0|\nलागत ब कि मउराइल लोग फेरु मउराइल हो गइल बा. जान में जान आ गइल बा. कहल जात बा कि दहाड़त शेर प काबू पा लिहले बाड़े जंगल के सियार लोमड़ी आ मूस. बस अब तनिका जोर लगावे के बा आ शेर के बाहर क दिहल जाई. आ हम सोचत बानी कि एह गठजोड़ के का कहल जाव, गोलबंदी, गठबन्हन आ कि गिरोहबन्दी? एह ला सब से पहिले त गोल, गठ आ गिरोह के समुझे के पड़ी. तीनो टोली हईं सँ. छोट छोट गठ मिलला से बनल दल का सामने विकल्प होला कि उ गोल बनी कि गिरोह. दुनू कवनो ना कवनो मकसद से बनावल जाला. राजनेता आ खिलाड़ी गोल बनावेले बाकिर चोर डाकू गिरोह. गोल के मकसद होला कुछ पावल आ गिरोह चाहेला कुछ छीनल. करे के कुछ ना कुछ दुनू में पड़ेला. पावे वाला गोल आपन मकसद पुरावेला कुछ नया क के. सभका ला कुछ दे के अपनो ला पा लिहल ओकर चाह रहेला. जबकि गिरोह कुछ बनावे ना, उ त बस दोसरा से छीन के अपना खातिर ले लेला. देखे सोचे के जरूरत सभका बा कि देखे कि उ गोल का साथे जात बा कि गिरोह के.\nएगो दोसर फरक जवन हमरा लागेला एह गोलबंदी, गठबन्हन आ गिरोहबंदी में उ ई होला कि गोलबंदी में सभे आपन मकसद पुरावे ला मिल जुल के काम करेला. ओहिजा भले केहू नेता होखे, राय सभकर सुनल-मानल जाला. गठबन्हन में अलग अलग गठ के गठनायक आपस में मोल-तोल, कुछ ले-दे के गठबन्हन क लेलें आ एहमें हर गठनायक के सत्ता होला जे अपना अपना गठ के सम्हार के राखेला, बिदके ना देेव. गिरोहबंदी में एह दुनू से अलग एक आदमी के सत्ता होले आ ओकर राय माने ला सगरी सदस्य मजबूर होलें. एगो गठबन्हन मरद आ मेहरारू का बीचहूँ होला शादी का नाम पर. हमनी के संस्कृति में एह गठबन्हन के बहुते पावन पवित्र मानल जाला आ भलही सब कुछ बिला जाव गठबन्हन टूटे ना दिआव. शादी के अइसन व्यवस्था दोसरा कवनो जगह देखे के ना मिले. बहुते जगह त सुतला में खर्राटा भरला का चलते तलाक ले लिहल जाला आ ओहिजा के कोर्टो मान लेले कि हँ ई त बहुते बड़ अत्याचार बावे संगे वाला प आ ओकरा एह अत्याचार से मुक्ति पावे के पूरा हक ह.\nगँवे-गँवे अपनो देश में आपन संस्कृति भुला के दोसरा संस्कृतियन के कबाड़ बिटोरे के चलन बढ़ल जात बा. एकरा पीछे राजनीति के नीयत में आइल खोट बा. देश के आजाद भइला का बादे से कवनो ना कवनो बहाने हर ओह बात के बदले के कोशिश होत आइल बा जवन भारतीय संस्कृति के कमजोर कर सके. आ एहमें मिल गइल बाड़े आजु के मीडिया वाले. अधिकतर मीडिया के मलिकानन के भारत के धन से मतलब बा, भारत के मन से ना आ जे थोड़ बहुत भारतीय हित के मान राखे का नाम पर बड़लो बा त उहो सियार के हुँआ हुँआ में मिला के बोले में लागल बा कि फरका मत पड़ जाव. पिछला सरकार में सरकार के बोली बोले वाला मीडिया खुश रहे काहे कि ओकरो भरपूर माल मिलत रहे दाबे खातिर. बाकिर जब से सरकार बदलल तबसे खुराक मिलल बंद हो गइल बा आ ई लोग मउरा गइल बा.\nएही मउराइल से हम आपन बतकुच्चन शुरू कइले रहीं आ एही पर खतमो करे के इरादा बा हमार. मउराइल कहल जाला जब कवनो फल भा सब्जी सूख के सिकुड़ जाला. आ ओहू के मउराइल कहल जाला जवन मोजर निकलला का बाद के स्थिति होला पेड़न के. आखिर मउर के बाति ह? दुलहो का माथे मउर चढ़ल होला त उ चहकत रहेला. ओकरा मालूम ना रहे कि हो सकेला कि मउराए के समय आवत बा आगा. बाजऽ ए बाजा बाजऽ, अनका के घर बाजऽ. एक बेर बजलऽ हमरा घर, हम जोतीं अनका के हर!\nPreviousटटको में टटका खबर : 16 सितंबर 2014\nNextटटको में टटका खबर : 17 सितंबर 2014


मधुबाला के सीमा सिंह – Anjoria\nमधुबाला के सीमा सिंह\nभोजपुरी डांसिंग क्वीन सीमा सिंह हाल ही में भोजपुरी फिलिम ‘मधुबाला’ के शूटिंग खतम कइलइ ह. राकेश मिश्रा अउर तनुश्री के मुख्य भुमिका वाली एह फिलिम में सीमा सिंह हमेशा का तरह फेरु एगो कमाल के आयटम नंबर कइले बाड़ी.\nसीमा सिंह बतावत बाड़ी कि एह फिलिम में उनुका कास्ट्यूम पर बहुते धेयान दिहल गइल बा.\nजाने जोग इहो बा कि सीमा सिंह के फिलिमन में अनेके फिलिमन के टायटल लाजवाब बा. जइसे कि ‘दुलहनिया ले जाई दिलवाला’ अउर ‘मधुबाला’.\nहिन्दी के मशहूर फिलिम ‘दिलवाले दुलहनिया ले जायेंगे’ के बाद अब भोजपुरी में बनत बा ‘दुलहनिया ले जाई दिलवाला’. एहू फिलिम ला सीमा सिंह हालही में एगो आयटम नंबर शूट करवली. एह आयटम ला सीमा सिंह खातिर खास तौर पर हरियर रंग के कास्ट्यूम तइयार करावल गइल. सीमा कहली कि फिलिम के नाम सुन के चिहुँक गइल रही काहे कि दिमाग में शाहरुख खान आ काजोल के चेहरा घूमे लागल रहुवे.\nPrevious Post: कबीर\nNext Post: फिलिम ‘प्यार किया तो डरना क्या’ के शूटिंग पूरा


Aamir Khan s second marriage broke down know the history of divorce in Bollywood Bhojpuri: आमिर खान के दुसरको बियाह टूटल ... जानीं फिल्म इंडस्ट्री में शादी टुटला के इतिहास – News18 Hindi\nBhojpuri: आमिर खान के दुसरको बियाह टूटल... जानीं फिल्म इंडस्ट्री में शादी टुटला के इतिहास\nआमिर खान के दुसरका बियाह भी 15 साल बाद टूट गइल. फिल्म इंडस्ट्री बनत बिगड़त रिश्तन खातिर बड़ा चर्चा में रहेला. इहाँ कब केकर पैच अप हो जाला आ कब ब्रेकअप बुझइबे ना करेला. पता चलेला कि फिलिम साथे करत बा लोग त डेटिंग करे लागल लोग, साथे एक कमरा में रहे भी लागल लोग आ जइसे फिलिम खतम, तू अपना रास्ते, हम अपना रास्ते.\nLast Updated : July 05, 2021, 16:33 IST\nआमिर खान अउरी किरण राव के तलाक के घोषणा के चर्चा के बाजार गरम बा. आमिर खान के दुसरका बियाह भी 15 साल बाद टूट गइल. मीम पेज त एगो आंकड़ा भी वायरल कर रहल बाड़sसन. उ अपना पहिलका पत्नी रीना दत्ता से भी 15 साल बाद तलाक ले लेले रहलें. कहे के माने कि आमिर एहू मामला में पर्फेक्शनिस्ट बाड़ें. एकदम 15 साल वाला रिकार्ड बरकरार रखले बाड़ें. खैर, ई त ठिठोली के बात भइल बाकिर दुनू जाना अगिला दिन फैन से लाइव आके बातो कउवे लोग आ सभके दिलासा भी देहुवे लोग कि रउआ लोगिन के परेशान होखला के जरूरत नइखे. हमनी के ई फैसला सोच-समझ के अउरी राजी-खुशी से लेले बानी जा. हमनी के अभियो एगो परिवारे बानी जा. दुनू जाना बड़ा सामान्य होके अउरी जेंगा मुस्कुरा के बतियउवे लोग, हमरा त लगुए कि लोग हेतना ज्यादा प्रैक्टिकल हो गइल बा कि शादी जइसन रिश्ता तूर के भी सामान्य बा, मुस्कुराता...वाह !\nतलाक़ एगो अरबी शब्द ह आ एकर अपना भारतीय संस्कृति में कवनो अस्तित्व नइखे रहल. हिन्दी भा संस्कृत में अइसन कवनो शब्द ही नइखे. हाँ, एकर भले लोग हिन्दी में अनुवाद ‘विवाह विच्छेद’ कइले बा. एक दृश्य याद आवत बा. बरसात फिल्म में बॉबी देओल से प्रियंका चोपड़ा सवाल पूछsतारी कि डिवोर्स के हिन्दी मतलब का होला. उ कहsतारें तलाक. प्रियंका कहsतारी कि ना तलाक उर्दू लफ़्ज़ ह अउरी तू केतनो सोच ल, तहरा तलाक के हिन्दी अर्थ ना मिली काहें कि हमनी के संस्कृति में ई होखबे ना करेला. भारतीय संस्कृति में पति पत्नी के मिलन माने कि दू गो आत्मा के मिलन, ई चराचर जगत के एगो महत्वपूर्ण घटना ह. अपना इहाँ त पंडी जी लोग सेनुर मांग में पड़ला के बाद कहेला कि अब तोहन दुनू जाना के साथ सात जनम खातिर हो गइल आ अब ई भगवान के आशीर्वाद मान के निभावs लोग. बाकिर अब समय बदल गइल बा. लोग कादो,प्रगतिवादी हो गइल बा आ प्रगतिशीलता के इहे कुल्हि माने-मतलब हो गइल बा. अइसने सोच हो गइल बा कि खर्राटा लेहला पर, मोट-झोट भइला पर, गंजा भइला पर भी तलाक हो जात बा.\nफिल्म इंडस्ट्री बनत बिगड़त रिश्तन खातिर बड़ा चर्चा में रहेला. इहाँ कब केकर पैच अप हो जाला आ कब ब्रेकअप बुझइबे ना करेला. पता चलेला कि फिलिम साथे करत बा लोग त डेटिंग करे लागल लोग, साथे एक कमरा में रहे भी लागल लोग आ जइसे फिलिम खतम, तू अपना रास्ते, हम अपना रास्ते. असहीं बियाहो के साथे बा, कई गो बड़-बड़ कलाकार आ फिल्मकार बियाह कइलस, तुरलस, फेर कइलस, तुरलस आ तिसरका पर नंबर लगा देहलस.\nएह में सबसे चर्चित नाम आवेला, किशोर कुमार के. कमाल के प्रतिभावान गायक-नायक अउरी मनमौजी किशोर दा चार गो बियाह कइलें. उनके पहिला बियाह बंगाली गायिका रुमा घोष से भइल, जवन 8 साल चलल. दुसरका बियाह उ मशहूर हिरोइन मधुबाला से कइलें जेकरा खातिर उनके इस्लाम अपनावे के पड़ल. बाकिर उनके घर वाला एह बात से नाराज रहलें आ मधुबाला के खतरनाक बेमारी रहे, एही से ई रिश्ता भी ना चल पावल. किशोर कुमार तब योगिता बाली से बियाह कइलें, ई रिश्ता मात्र2साल चलल. ओकरा बाद किशोर दा तबके खूबसूरत हिरोइन लीना चन्दावरकर से बियाह कइलें जवन 8 साल तक उनके मृत्यु तक चलल.\nमुन्ना भाई के नाम से मशहूर सुपरस्टार संजय दत्त भी तीन गो बियाह कइलें. उनके पहिला बियाह ऋचा शर्मा से भइल जे अभिनेत्री रहली. रिचा के ब्रेन ट्यूमर से मौत हो गइल. उनका देही एगो बेटी भइली त्रिशला दत्त जवन अपना नानी के साथे विदेश में रहेली. ओकरा बाद संजय दत्त रिया पिल्लई से बियाह कइलें. रिया के साथे भी इनके रिश्ता ना चल पावल काहें कि उ शादी के दू साल बादे से प्रसिद्ध टेनिस खिलाड़ी लिएंडर पेस के साथे विवाहेत्तर संबंध रखे लगली. दुनू जाना के तलाक भइल. फेर संजय दत्त बियाह कइलें मान्यता से. मान्यता दत्त से संजय के दू गो संतान बाड़ें.\nसैफ अली खान के भी नाम आवेला जब फिल्म इंडस्ट्री में बियाह टुटला के बात होला. सैफ के बियाह उनका से 13 साल बड़ अमृता सिंह से भइल आ उ बियाह 13 साल तक चल पावल. दू गो संतान भइलें, जवना में सारा अली खान एह बेरा इंडस्ट्री के उभरत अभिनेत्री बाड़ी. ई बियाह टुटला के बाद सैफ करीना कपूर से बियाह कइलें जवन बढ़िया से चल रहल बा आ दू गो बेटा भी बाड़sसन.\nबॉलीवुड के ही-मैन धर्मेन्द्र के भी दू गो बियाह भइल बाकिर उ दुनू बियाह निभावत बाड़ें. पहिला बियाह जब उ पंजाब में रहलें तबे भइल, 19 के उमीर में परकाश कौर से. उन से दू गो बेटा सनी देओल, बॉबी देओल और दू गो बेटी विजीता और अजीता भइल लोग. उ जब बंबई फिल्मन में सुपरस्टार हो गइलें त उनके दिल हेमा मालिनी पर आ गइल आ दुनू जाना बियाह भी कइल लोग. एगो अफवाह भी उड़ल रहे कि उ दुनू बियाह बचावे खातिर इस्लाम अपना लेहलें बाकिर धर्मेन्द्र एहके झूठ करार देहलें.\nटीवी के बड़ नाम अउरी फिल्म में भी सफल रहल करण सिंह ग्रोवर तीन गो बियाह कर चुकल बाड़ें. उनके पहिला बियाह टीवी अभिनेत्री श्रद्धा निगम से भइल जवन ना चल पावल. ओकरा बाद उनके जोड़ी अभिनेत्री जेनिफर विगनेट के साथे खूब हिट भइल, चार साल डेटिंग कइला के बाद उ लोग बियाह कइल बाकिर करण के विवाहेत्तर संबंध के चलते ई रिश्ता दू साल ही चल पावल. ओकरा बाद करण बिपाशा बसु से 2016 में बियाह कइलें, जवन अच्छा से चल रहल बा.\nएह तरे फिल्म इंडस्ट्री में टूटत बियाहन के लिस्ट लमहर बा जे में रितिक रोशन-सुजैन खान, फरहान अख्तर-अधुना बभनी, करिश्मा कपूर-संजय कपूर आदि लोग के नाम बा. का जाने काहें फिल्मी लोगन के रिश्ता एतना जल्दी टूट जाला? शायद ओह लोग के पेशेवर महत्वाकांक्षा निजी जीवन में भी घुस जाला.\nAamir khan Bhojpuri Bhojpuri News\n2 साल में बन कर तैयार हुई भविष्य की कार, मात्र 18 लाख देकर कर लें प्री-बुकिंग


टटका खबर, कवनो खबर छूटे ना. 16 अगस्त, मंगल – टटका खबर\nअन्ना हजारे के मिलल समर्थन से सरकार घबड़ाइल\nअन्ना के जेल से रिहा करे खातिर पुलिस रिलीज वारण्ट जेल प्रशासन के भेजलसि.\nआजु सबेरे बिना कवनो अपराध कइले पुलिस अन्ना आ उनुका सहयोगियन के गिरफ्तार कर त लिहलसि बाकिर ओकरा बाद उनुका समर्थन में उमड़ल देश के देख के केन्द्र सरकार घबड़ा गइल आ उनुका के रिहा करे के फैसला कइल गइल.\nअन्ना के तिहाड़ जेल के ओही हिस्सा में भेजल गइल जहवाँ कलमाडी बन्द बाड़े.\nअन्ना हजारे के उनुका समर्थकन सहित आजु सबेरे गिरफ्तार कर लिहल गइल. सरकार के कहना बा कि ऊ कानून तूड़े वाला रहले एहसे गिरफ्तारी भइल.\nलोक सेवा अधिकार कानून के बढ़िया से लागू करावे खातिर राज्य का हर जिला में सहायता केन्द्र खोलल गइल बा. अब कवनो सरकारी सेवा खातिर आवेदन करे वाला के ओही समय अठारह अंक के एगो खास नम्बर दे दिहल जाई जवना का सहारे ओह आवेदन का बारे में इंटरनेट भा एसएमएस से जानकारी लिहल जा सकी.\nअठाईस अगस्त के राज्य भर में शिविर लगा के लाखो परिवार के इन्दिरा आवास खातिर पासबुक दिहल जाई. आवास खातिर हर पास बुक में पहिले से तीस तीस हजार रुपिया जमा रही जवना से समय का भीतर आपन आवास बना लेबे के पड़ी, पइसा लिहला का बादो मकान ना बनावे वाला लोग पर केस चलावल जाई.\nगंगा नदी के लगातार उफनात जाये का चलते राज्य में बाढ़ के हालात गंभीर बन गइल बा. मुंगेर के शक्तिपीठ मँ चंडिका मंदिर के कपाट बाढ़ का चलते बन्द कर दिहल गइल बा. गुफा का भीतर बनल एह मंदिर में डाँड़ भर पानी भरल बा. छपरा पटना मार्ग पर अबहियो बाढ़ के पानी बहल जारी बा.\nकुछ दिन से नौचे गिरत शारदा आ घाघरा नदियन में पानी फेर उफनाये लागल बा. आजु सबेरे घाघरा एल्गिन ब्रिज पर खतरा का निशान से पैंतालीस सेंटीमीटर बहत रहे. अयोध्या आ गोण्डा जिलो में घाघरा खतरा का निशान से ऊपर बहत बिया.\nकांग्रेस महासचिव राहुल गांधी बतावत बाड़े कि आपरेशन का बाद से सोनिया गांधी के स्वास्थ्य बढ़िया चलत बा,\nतमिलनाडु के कराईकुडी में केंद्रीय गृह मंत्री पी. चिदम्बरम के पैतृक घर में सेंहमारी करके चोरी कर लिहल गइल बा.\nजम्मू कश्मीर के मुख्यमंत्री उमर अब्दुल्ला सोमार का दिने मानवाधिकार उल्लंघन बर्दाश्त न करे के आपन संकल्प दोहरवलन आ कहलन कि जे अइसन करी ओकरा के सजा दिहल जाई. उमर अब्दुल्ला के एह बयान के निशाना अलगाववादी भा आतंकवादियन पर ना रहे, उनुका निशाना पर सुरक्षा बल रहली सँ.\nमेघालय के विद्रोही संगठन ए’ चिक नेशनल वालंटियर्स काउंसिल (एएनवीसी) यूनाइटेड लिबरेशन फ्रंट ऑफ असोम (उल्फा) अउर नेशनल डेमोक्रेटिक फ्रंट ऑफ बोडोलैण्ड (एनडीएफबी) से मेघालय छोड़ देबे के कहले बावे काहे कि ऊ लोग पाकिस्तानी खुफिया एजेंसी का सम्पर्क में रहेला.\nरूस में एगो छोटा निजी विमान नदी में गिर गइल. जवना से तीन लोग के मौत हो गइल.\nपाकिस्तान में सोमार का दिने तकनीकी खराबी का वजह से सैन्य प्रशिक्षण केंद्र का नगीचे एगो लड़ाकू विमान दुर्घटनाग्रस्त हो गइल.\nइराक में सोमार का दिने सात गो राज्य में भइल सिलसिलेवार बम विस्फोटन में 63 लोग के मौत हो गइल आ 260 जने घवाहिल हो गइले.\nदेश के शेयर बाजारन में आजु मंगल का दिने तेजी के रुख देखल गइल आ सेंसेक्स 176.36 अंक बढ़के खुलल.\nअमेरिका के अनुभवी टेनिस खिलाड़ी सेरेना विलियम्स महिला टेनिस संघ (डब्ल्यूटीए) द्वारा जारी विश्व वरीयता क्रम में ऊंच छलांग लगवले बाड़ी.\nफ्रांसीसी टेनिस खिलाड़ी रिचर्ड गास्क्वेट सिनसिनाटी में चलत साउदर्न टेनिस टूर्नामेंट के दूसरा दौर में पहुंच गइल बाड़न. जबकि सर्बिया के विक्टर ट्रायोस्की हार के मुंह देखले.\nरूसी महिला टेनिस खिलाड़ी स्वेतलाना कुज्नेतसोवा आ सर्बिया के एना इवानोविक अपना-अपना मुकाबला में जीतके साउदर्न टेनिस टूर्नामेंट के दूसरा दौर में पहुंच गइल बाड़ी.\n(खबर दिन भर समय समय पर जोड़ात रहेला.)\nअन्ना हजारे आ उनुकर टीम के गिरफ्तार कर लिहल गइल


एशिया क सबसे बड़ा आवासीय विश्वविद्यालय बीएचयू क जनम कइसे भयल, पढ़ीं - Namaste Lucknow\nकालेज अपने काम के बल पर तेजी से आगे बढ़त रहल अउर अब एनी बेसेंट कालेज के यूनिवर्सिटी में बदलय क योजना बनावय लगलिन. एही बीच मालवीय 1905 में काशी हिंदू विश्वविद्यालय क औपचारिक प्रस्ताव पेश कइलन. एनी बेसेंट विश्वविद्यालय स्थापना के दिशा में अपने तरीके से लगल रहलिन अउर उ 1907 में एक रायल चार्टर बदे आवेदन कइलिन. लेकिन ब्रिटिश हुकूमत ओनके आवेदन पर कवनो प्रतिक्रिया नाहीं देहलस. दूसरी तरफ मालवीय अपने मिशन में आगे बढ़त रहलन अउर 2011 में उ बनारस हिंदू विश्वविद्यालय सोसायटी क गठन कइलन, विशिष्ट नागरिकन से सोसायटी क सदस्य बनय क अपील कइलन. मालवीय क योजना सामने अइले के बाद एनी बेसेंट ओनसे मुलाकात कइलिन अउर यूनिवर्सिटी क योजना मिलि के आगे बढ़ावय क निर्णय भयल.अंगरेजी हुकूमत मालवीय के आपन विरोधी मानत रहल. अंगरेज इंपीरियल लैजिसलैटिव कौंसिल में चार अप्रैल, 2019 के प्रेस बिल पर अउर छह अगस्त, 1910 के राजद्रोह अधिनियम पर मालवीय के भाषण से नाराज रहलन. अंगरेज इ भी नाहीं चाहत रहलन कि भारत में अइसन कवनों विश्वविद्यालय खुलय, जहां पढि-लिखि़ के भारतीय लोग अंगरेजन से मुकाबला करय के स्थिति में होइ जायं. लेकिन बनारस हिंदू विश्वविद्यालय क अभियान एतना व्यापक होइ गयल रहल कि ब्रिटिश हुकूमत परेशान रहल. अंगरेजन के एह बात क डर रहल कि अनुमति न देहले पर हिंदू लोग खिलाफ होइ जइहय.\nUp Cm Yogi Adityanath In Delhi May Meet Amit Shah And Jp Nadda Read All Update - दिल्ली में योगी: लखनऊ से हुए रवाना, पीएम मोदी और शाह से हो सकती है मुलाकात, फेरबदल की अटकलें तेज


सगरी खबर भोजपुरी में (सोमार, 13 जुलाई 2015) – टटका खबर\nसगरी खबर भोजपुरी में (सोमार, 13 जुलाई 2015)\nपाकिस्‍तान नइखे चाहत कि भारत का साथे ओकर संबंध सुधरो. पहिले त ओकर विदेश मंत्री कहलन कि कश्मीर का बिना भारत से बाते ना कइल जाई. आ फेरू पाकिस्तान सरकार का ओर से कहल गइल कि साल 2008 के मुंबई आतंकी हमला का बारे में अउरी आ पुख्ता सबूतन के जरुरत बा.\nभारत का तरफ से कहल जात बा कि पाकिस्तानी विदेश मंत्री के बयान उनुका अपना देश खातिर बावे. रुस में भारत आ पाकिस्तान दुनू देश जवना बयान पर सहमत भइलें तवना में साफ कहल गइल बा कि आपसी चरचा आ संबंध बनावल जाई.\nपाँच गो मध्य एशियाई देशन के सफल यात्रा का बाद आजु पीएम मोदी भारत लवटत बाड़े.\nमुलायम सिंह से मिलल धमकी के जगजाहिर कइला का चलते यूपी सरकार अपना आईपीएस अधिकारी अमिताभ ठाकुर के निलंबित कर दिहलसि काहे कि ऊ सर्विस कोड के लँघले बाड़न. अमिताभ ठाकुर का खिलाफ एगो पुरान बलात्कार के मामिलो फेर से खोलल गइल बा जवन पहिले एक बेर खारिज कर दिहल गइल रहुवे.\nयूरो जोन के नेता ग्रीस खातिर राहत पैकेज पर तइयार हो गइल बाड़े. समझौता सभका सहमति से भइल बा. अब आपन करजा चुकावे खातिर ग्रीस के कुछ मोहलत मिल जाई बाकिर ओकरा बहुत कुछ सुधार लागू करे के पड़ी.\nग्रीस संकट के समाधान का बारे में सुनते बम्बई शेयर बाजार उछल पड़ल. आजु सेंसेक्स तीन सौ अंक चढ़ के आ निफ्टी 99 अंक चढ़ के बंद भइल. हालांकि रुपिया में 13 पइसा के कमजोरी आइल. खुदरा महँगाई दर मई के 4.8 का जगहा जून में बढ़ के 5.48 हो गइल जवन कि पिछला आठ महीना के सबले ऊँच महँगाई दर बा.\nनासिक के कुंभ मेला काल्हु मंगल का दिन से शुरू होखे जा रहल बा. एकरा खातिर सगरी तइयारी पूरा कर लीहल गइल बा. एह मेला में करीब4करोड़ लोग के आवे के उमेद कइल जात बा. मेला 25 सितंबर तकले चली. काल्हुए से तेलंगाना के गोदावरी महा-पुष्‍करालू मेलो शुरू होखे जा रहल बा जवन 12 दिन चली. ईहो मेला कुंभ का तरह 12 बरीस पर होखल करेला. अबकी के मेला 144 बरीस पर लागे वाला महापुष्करालु मेला हवे.\nमुस्लिम वोट के राजनीति करे वाला राजनीतिक गोलन के इफ्तार के सीजन चलत बा एह घरी. आजु सोमार का दिने दिल्ली में कांग्रेस के बोलावल इफ्तार में ना त लालू अइलें ना ही मुलायम. दुनू जने के गोल के कवनो बड़को नेता एह इफ्तार में शामिल ना भइलें. तृणमूल का तरफ से डेरेक ओ ब्रायन आइल रहलें. एह इफ्तार पार्टी में आइल विरोधी नेता मोदी सरकार के संसद में घेरे के प्लानो पर चरचा कइलें. राहुल कहलन कि मोदी बोलसु भा ना ऊ जरूर बोलीहें आ भरपूर बोलीहें.\nकांग्रेसी नेता सलमान खुर्शीद के कहना बा कि आपातकाल सही लगावल गइल रहुवे आ ओकरा ला केहू के केहु से माफी माँगे के दरकार नइखे. बाद में देश के जनतो इन्दिरा गाँधी के दुबारा जीता के उनुका के सही साबित कर दिहलें. खुर्शीद के तर्क सही मान लीहल जाव त कांग्रेस के मोदी से माफी मांगे के ना कहे के चाहीं. काहेकि साल 2002 के दंगा का बाद गुजरात आ देश के जनता मोदी के माथे बइठा लिहलसि.\nबिहार के किशनगंज जेल के जेलर के कैदियन का साथे बनावल जात गलत संबंध के एगो वीडियो एह घरी सोशल मीडिया पर वायरल हो गइल बा. एह मामिला के जगजाहिर हो गइला का बाद जिलाधिकारी मामिला के जाँच के आदेश दिहले बाड़न आ तीन लोग के एगो कमिटी बना दीहल गइल बा एह काम ला.\nआसाराम बापू मामिला के मुख्य गवाह कृपाल सिंह के हत्यारन के पकड़े खातिर यूपी पुलिस के चार गो टीम बनावल गइल बा. कृपाल के मेहरारू सरकार से आर्थिक सहायता के गोहार लगवले बाड़ी. अचरज के बात बा कि जब कृपाल सिंह के गवाही हो चुकल रहुवे तब उनकर हत्या करा के का मिल जाई आसाराम के जे ऊ उनकर हत्या करवतें.\nराजद अध्यक्ष लालू प्रसाद आजु पटना में जाति आधारित जनगणना के आंकड़ा जगजाहिर करावे के मांग करत राजभवन ले मार्च कइलन. जाति के राजनीति करे वालन खातिर देश के होखे वाला नफा नुकसान कवनो माने ना राखे, ओह लोग के बस अपना आ अपना समर्थक जातियन के नफा नुकसान से मतलब होखेला.\nअगिला बेर जब रउरा गैस के बुकिंग करावे चलीं त तनी सावधान रहब. फोन पर नंबर दबवला का बाद एगो सवाल पूछल जात बा कि यदि आप रसोई गैस पर सबसिडी जारी नहीं रखना चाहते तो शून्य दबाएं. बाकिर नहीं अतना गँवे से कहल जाई कि रउरा लागी कि पुछात बा कि अगर रसोई गैस पर सबसिडी जारी रखना चाहते हैं तो शून्य दबाएं. रउरा जारी राखे खातिर शून्य दबाएब आ ओहिजा मान लीहल जाई कि रउरा सबसिडी छोड़ दिहनी. देश मे अबले करीब दस लाख लोग सबसिडी छोड़ चुकल बा रउरो छोड़ल चाहीं त जरूर छोड़ दीं बाकिर कवनो जन प्रतिनिधि विधायक भा सांसद से ओह लोग के मिले वाला सबसिडी आ सुविधा भत्ता छोड़वावे के बात मत करीं.\nपश्चिम चंपारण पुलिस एगो जहरखुरान गिरोह के पाँच गो अपराधियन के असलहा आ लूट का सामान का साथे गिरफ्तार कर लिहले बिया.\nTags: News in Bhojpuri, Online Bhojpuri Newspaper, इफ्तार, ईद, भोजपुरी में खबर.


सफर अब रफ्तार ध लिहले बा – मनोज पांडेय – Anjoria\nछह फुट डेढ़इंचा गोरा चिट्टा सुपर स्मार्ट मनोज पर नज़र पड़ते रउरा बूझ जानी कि लड़िका हाई प्रोफाईल ह. लंबाई अइसन लमहर, चेहरा अइसन चनकदार, नजर अइसन तेज. मनोज पांडेय के परिचय देबे ला बहुत कुछ बतावे के जरूरत कबो ना रहल. अढ़ाईए साल में मनोज के छह गो में से पांच गो फिलिम हिट रहल आ भोजपुरी सिनेमा में एक्शन आ स्टारडम के एगो नया शेड, एगो नया ऊँचाई दे दिहलन मनोज पाण्डेय. जबले भोजपुरिया एह बात के समुझते तबलें हिन्दी फिल्मकारन के नज़र में समा चुकल रहलें मनोज.\nविकास कांटेकर मनोज के अपना ’हाई प्रोफाईल’ ला हीरो चुन लिहलें. क्राईम ब्रांच के एगो तेज अघिकारी बनल मनोज पांडे कइसन कमाल कइलन एह ला त अबहीं इंतजार करे के पड़ी. बाकिर बतावल जात बा कि कुछ असली घटना पर बनल एह फिलिम में मनोज के एगो नया रूप देखे के मिली. आर. निषाद शिव देवनाथ के हिन्दी फिल्म ’ये कैसा प्यार’ खातिर मनोज के अनुबंधित कइलन आ करीब आधा फिलिम के शूटिंग हो चुकल बा. मनोज एह फिलिम में कॉलेजिया छात्र बनल लउकीहें जवन अचके में एगो संकट में पड़ जात बा. ओकरा बाद का होखत बा से त ना बतावल जा सके बाकिर बस मान लीं कि पूत के पांव पालना में लउकिए जाला. ऑस्कर के चाहत राखे वाला मनोज के अभिनय में ऊ दम बा जवन सभका के बरबस बान्ह ले ला, खींच लेला अपना ओरी. आ आखिर काहे ना खीँचे ! जे निर्देशन के सगरी बारीकि सिखले होखो ओकर अभिनय त आपन अभिनव असर छोड़बे करी. शाहरूख मिर्जा के एसोसियेट रहल मनोज बेस्ट भोजपुरी एक्टर के अवार्ड जीत चुकल बाड़ें. उनकर अगिला फिलिम ’बंजारा’ आवते बा.\nमनोज के उनकर बड़ भाई राजकुमार पांडेय सिनेमा में उतरलें. ’दुश्मनी’, ’राजाजी’, ’सौगंध गंगा मईया’ में वाहवाही लूट चुकल मनोज पांडेय ’कईसन पियवा के चरित्तर बा’ आ ’मैं नागिन तू नगीना’ में ताली पिटवा लिहलें. ’लहरिया लूट ए राजाजी’ से शुरू भइल मनोज के सफर अब रफ्तार ध लिहले बा.